MT Il-Ġurnal Uffiċjali tal-Unjoni Ewropea L 29/8

DEĊIŻJONI TAL-KUMMISSJONI

tat-23 ta’ Settembru 2009

dwar l-għajnuna li l-Polonja qiegħda tippjana li timplimenta għal Dell Products (Polonja) Sp. z o.o. C 46/08 (ex N 775/07)

(notifikata bid-dokument numru C(2009) 6868)

(It-test Pollakk biss huwa awtentiku)

(Test b’relevanza għaż-ŻEE)

(2010/54/KE)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu tal-Artikolu 88(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li kkunsidrat ir-Regolament (KE) Nru 659/1999 tat-22 ta’ Marzu 1999 tal-Kunsill li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE tal-Artikolu 93 tat-Trattat tal-KE (1),

Wara li sejħet lill-partijiet interessati biex jibagħtu l-kummenti tagħhom skont dawk id-dispożizzjonijiet (2) u wara li kkunsidrat il-kummenti tagħhom,

Billi:

1. PROĊEDURA

(1) Permezz ta’ e-Mail tas-16 ta’ Lulju 2007, il-Polonja nnotifikat lill-Kummissjoni minn qabel dwar il-miżura msemmija hawn fuq. Saret laqgħa mal-awtoritajiet Pollakki fit-2 ta’ Awwissu 2007.

(2) Skont l-Artikolu 88(2) tat-Trattat tal-KE, permezz ta’ e-Mail datata l-24 ta’ Diċembru 2007, il-Polonja nnotifikat lill-Kummissjoni dwar l-għajnuna proposta favur Dell Products (il-Polonja) Sp. z o.o. Il-każ ġie rreġistrat bħala N 775/07.

(3) Permezz tal-ittri datati l-15 ta’ Frar, it-2 ta’ Ġunju u t-3 ta’ Ottubru 2008, il-Kummissjoni talbet aktar informazzjoni, li ġiet ipprovduta mill-awtoritajiet Pollakki permezz tal-ittri datati t-18 ta’ April, l-1 ta’ Lulju, l-1 ta’ Awwissu, is-6 ta’ Awwissu, is-17 ta’ Novembru u d-9 ta’ Diċembru 2008. Saru laqgħat mal-awtoritajiet Pollakki fil-5 ta’ Marzu, fis-26 ta’ Ġunju u fid-19 ta’ Novembru 2008.

(4) Permezz ta’ ittra datata l-10 ta’ Diċembru 2008, il-Kummissjoni infurmat lill-Polonja li kienet iddeċidiet li tiftaħ il-proċedura stipulata fl-Artikolu 88(2) tat-Trattat KE fir-rigward tal-għajnuna. Permezz ta’ ittra datata t-18 ta’ Frar 2009, il-Polonja pprovdiet il-kummenti tagħha dwar id-deċiżjoni tal-ftuħ.

(5) Id-deċiżjoni tal-Kummissjoni li tagħti bidu għall-proċedura ġiet ippubblikata fil-Ġurnal Uffiċjali tal-Unjoni Ewropea (3). Il-Kummissjoni talbet lill-partijiet interessati sabiex jissottomettu l-kummenti tagħhom.

(6) Il-Kummissjoni rċeviet kummenti mingħand is-Sinjura Kathy Sinnott, Membru tal-Parlament Ewropew (ittra datata l-24 ta’ Frar 2009), mingħand Hewlett-Packard (HP), kompetitur ta’ Dell (ittra datata l-24 ta’ Frar 2009) u mingħand kompetitur ieħor (4) (ittri datati t-2 ta’ Marzu u t-12 ta’ Marzu 2009).

(7) Permezz ta’ ittri datati l-24 ta’ Marzu u t-2 ta’ April 2009 il-Kummissjoni għaddiet dawn il-kummenti lill-Polonja, li ngħatat l-opportunità li tirreaġixxi; l-osservazzjonijiet tagħha waslu permezz ta’ ittra datata t-22 ta’ April 2009.

(8) Permezz ta’ ittra datata l-25 ta’ Mejju 2009 u permezz ta’ e-Mails datati s-17 ta’ Ġunju u t-8 ta’ Lulju 2009, il-Kummissjoni talbet informazzjoni addizzjonali, li l-Polonja pprovdiet permezz ta’ ittri datati l-10 ta’ Ġunju 2009, u permezz ta’ e-Mails datati t-22 ta’ Ġunju, it-13 ta’ Lulju u l-10 ta’ Awwissu 2009.

2. DESKRIZZJONI DETTALJATA TAL-GĦAJNUNA

2.1. Il-benefiċjarju

(9) Il-benefiċjarja tal-għajnuna hija Dell Products (Polonja) Sp. z o.o. (“Dell Polonja”) (5), kumpanija li hija proprjetà sħiħa ta’ Dell Inc. (l-Istati Uniti) permezz ta’ 99,9 % ishma miżmuma minn Dell Global BV (l-Olanda) u sehem ta’ 0,1 % miżmum minn Dell International Holdings VIII BV (l-Olanda).

2.2. Il-proġett ta’ investiment

(10) Il-Polonja għandha l-għan li tappoġġa l-iżvilupp ekonomiku fil-Provinċja ta’ Łódź billi tipprovdi għajnuna ta’ investiment reġjonali lil Dell Polonja għall-proġett ta’ investiment fiż-Żona Ekonomika Speċjali (Special Economic Zone – SEZ) ta’ Łódź.

(11) Il-Provinċja ta’ Łódź hija reġjun bi żvantaġġi soċjo-ekonomiċi sostanzjali li huwa eliġibbli għall-għajnuna reġjonali skont l-Artikolu 87(3)(a) tat-Trattat b’limitu ta’ għajnuna reġjonali standard għall-impriżi kbar ta’ 50 % ekwivalenti tal-għotja gross (gross grant equivalent – GGE) skont il-mappa Pollakka tal-għajnuna reġjonali għall- 2007-2013 (6).

(12) Il-proġett ta’ investiment jikkonsisti fl-istabbiliment ta’ impjant ġdid għall-manifattura ta’ kompjuters, inklużi desktops u notebooks, u servers (7). Ix-xogħol fuq il-proġett beda fl-2007; il-proġett huwa mistenni li jitlesta sal-aħħar tal-2012.

(13) Il-proġett jinvolvi l-ħolqien ta’ madwar 1 200 impjieg dirett, b’żieda possibbli għal 3 000, li għandu jkollu impatt pożittiv fuq l-ekonomija reġjonali u nazzjonali. Investiment indirett ulterjuri fir-reġjun mill-fornituri ta’ Dell Polonja huwa mistenni li jammonta għal madwar Eur 53 miljun, li għandu jiġbed aktar investituri, produtturi u sottokuntratturi u għaldaqstant jappoġġa aktar il-ħolqien ta’ impjiegi u l-iżvilupp ekonomiku.

(14) Il-proġett ta’ investiment jinkludi nefqa totali eliġibbli ta’ PLN 793 603 000 f’valur nominali (valur attwali ta’ Eur 189 578 180) (8). In-nefqa eliġibbli hija kkalkulata fuq il-bażi tal-ispejjeż tal-investiment. Rendikont tan-nefqa eliġibbli għal kull sena huwa ppreżentat fit-tabella ta’ hawn taħt. Nefqa eliġibbli (PLN miljuni, valur nominali) 2007 2008 2009 2010 2011 2012 Total […] (*) […] […] […] […] […] 793,603

2.3. L-għajnuna

(15) L-awtoritajiet Pollakki kkonfermaw li Dell issottomettiet l-applikazzjoni għall-għajnuna f’Mejju 2006. Fid-19 ta’ Settembru 2006 l-awtoritajiet Pollakki u Dell iffirmaw Memorandum ta’ Fehim (MoU) li jistabbilixxi l-kundizzjonijiet tal-għajnuna. F’ittra datata t-13 ta’ Novembru 2006 l-Ministeru Pollakk għall-Ekonomija indika li l-MoU kien jirrappreżenta ittra ta’ intenzjoni li tikkonferma li l-għoti tal-għajnuna kien soġġett għall-approvazzjoni tal-Kummissjoni.

(16) L-ammont totali tal-għajnuna li l-Polonja qiegħda tippjana li tagħti (9) lil Dell Polonja jammonta għal Eur 54.5 miljun f’valur nominali, ekwivalenti għal PLN 216 365 000 f’valur nominali kkalkolat bir-rata tal-kambju msemmija fl-istess dokument (10), li jikkorrispondi għal intensità ta’ għajnuna ta’ 27,81 % (11) GGE (valur attwali). L-ammont totali ta’ għajnuna jinkludi (ara t-tabella hawn taħt): — L-għajnuna nnotifikata, li tkopri forom differenti ta’ għajnuna ad hoc għal ammont ta’ PLN 159,92 miljun f’valur nominali, li jikkonsisti fi: (a) għotja ta’ PLN 94,64 miljun f’valur nominali għal investiment inizjali; (b) għotja ta’ PLN 54,08 miljun f’valur nominali għall-ħolqien tal-impjiegi; (c) tnaqqis ta’ 55 % fil-ħlasijiet ta’ ġestjoni ta’ Łódź SEZ pagabbli minn Dell Polonja fl-2007-2017, ekwivalenti għal PLN 6,2 miljun f’valur nominali; (d) spejjeż ta’ PLN 5 miljuni f’valur nominali għar-rilokazzjoni tal-linja ta’ provvista tal-enerġija barra l-plott ta’ art li tappartjeni lil Dell Polonja; — eżenzjonijiet mit-taxxi mogħtija fuq il-bażi tal-iskemi ta’ għajnuna eżistenti implimentati skont ir-Regolament tal-Kummissjoni (KE) Nru 1628/2006 tal- 24 ta’ Ottubru 2006 dwar l-applikazzjoni tal-Artikoli 87 u 88 tat-Trattat dwar l-għajnuna għal investiment reġjonali nazzjonali (12) għall-ammont ta’ PLN 56 445 miljun f’valur nominali, li jikkonsisti fi: (a) eżenzjoni mit-taxxa korporattiva fuq id-dħul għall-2008-2018 (mogħtija taħt l-iskema ta’ għajnuna XR 98/07) (13), ekwivalenti għal massimu ta’ PLN 46 945 miljun f’valur nominali; (b) eżenzjoni mit-taxxa fuq il-proprjetà għall-2008-2018 (mogħtija taħt l-iskema ta’ għajnuna XR 164/07) (14), ekwivalenti għal PLN 9,5 miljun f’valur nominali. Għajnuna globali (miljuni PLN, valur nominali) 2007 2008 2009 2010 2011 2012 2013 2014 2015 2016 2017 Total Għotja għall-investiment inizjali — — 58,91 7,94 5,96 21,83 — — — — — 94,64 Għotja għall-ħolqien ta’ impjiegi — — 23,27 10,26 20,55 — — — — — — 54,08 Tnaqqis tal-ħlasijiet SEZ — — 1,4 0,6 0,6 0,6 0,6 0,6 0,6 0,6 0,6 6,2 Rilokazzjoni tal-linja ta’ provvista tal-enerġija — — 5 — — — — — — — — 5 Eżenzjoni mit-taxxa korporattiva fuq id-dħul (**) : : : : : : : : : : : 46,945 Eżenzjoni mit-taxxa tal-proprjetà — — 1,9 0,95 0,95 0,95 0,95 0,95 0,95 0,95 0,95 9,5 Total 90,48 19,75 28,06 23,38 1,55 1,55 1,55 1,55 1,55 216,365 NB: L-ebda taxxa korporattiva ma hija dovuta fuq kwalunkwe għajnuna.

(17) L-għajnuna tingħata bil-kundizzjoni li l-benefiċjarju jżomm il-faċilità ta’ manifattura fis-sit għal perijodu minimu ta’ ħames snin wara li jitlesta l-investiment u li l-impjiegi maħluqa permezz tal-investiment jinżammu għal perijodu minimu ta’ ħames snin mid-data ta’ meta tkun imtliet il-pożizzjoni l-ewwel darba.

(18) L-awtoritajiet Pollakki ntrabtu li l-appoġġ finanzjarju għall-proġett ma jiġix akkumulat ma’ xi appoġġ finanzjarju ieħor maħruġ għall-istess spejjeż eliġibbli minn kwalunkwe sors ieħor.

(19) L-awtoritajiet Pollakki ntrabtu li jissottomettu lill-Kummissjoni rapport finali dettaljat inkluża informazzjoni dwar l-ammonti ta’ għajnuna mħallsa u dwar l-implimentazzjoni tal-kuntratt tal-għajnuna u kull proġett ta’ investiment ieħor fl-istess stabbiliment jew impjant fi żmien sitt xhur mill-ħlas tal-aħħar parti tal-għajnuna.

3. RAĠUNIJIET GĦALL-FTUĦ TAL-PROĊEDURA TA’ INVESTIGAZZJONI FORMALI

(20) Fid-deċiżjoni tagħha ta’ ftuħ tal-proċedura ta’ investigazzjoni formali skont l-Artikolu 88(2) tat-Trattat (“id-deċiżjoni ta’ ftuħ”), il-Kummissjoni esprimiet dubji dwar il-kumpatibbiltà tal-għajnuna mad-dispożizzjonijiet tal-punt 68 tal-Linji gwida dwar l-għajnuna reġjonali nazzjonali għall-2007-2013 (15) (“ir-RAG”).

(21) Il-punt 68 tar-RAG jistipula: “68. F’każ li l-ammont totali tal-għajnuna mis-sorsi kollha jaqbeż il-75 % tal-ammont massimu ta’ għajnuna li investiment b’nefqa eliġibbli ta’ Eur 100 miljun jista’ jirċievi, bl-applikazzjoni tal-limitu standard ta’ għajnuna fis-seħħ għall-impriżi l-kbar skont il-mappa ta’ għajnuna reġjonali approvata fid-data li għandha tingħata l-għajnuna, u f’każ: (a) li l-benefiċjarju tal-għajnuna għandu aktar minn 25 % tal-bejgħ tal-prodott(i) kkonċernat(i) fis-suq (swieq) ikkonċernat(i) qabel l-investiment jew ser ikollu aktar minn 25 % wara l-investiment, jew (b) il-kapaċità ta’ produzzjoni maħluqa mill-proġett tkun aktar minn 5 % tas-suq imkejla bl-użu ta’ dejta ta’ konsum apparenti għall-prodott ikkonċernat, sakemm ir-rata medja ta’ tkabbir annwali tal-konsum apparenti tiegħu fuq l-aħħar ħames snin tkun ogħla mir-rata medja ta’ tkabbir tal-PGD taż-Żona Ekonomika Ewropea (ŻEE), il-Kummissjoni tapprova l-għajnuna għall-investiment reġjonali biss wara verifika dettaljata, wara l-ftuħ tal-proċedura prevista fl-Artikolu 88(2) tat-Trattat, li l-għajnuna hija meħtieġa sabiex tipprovdi effett ta’ inċentiv għall-investiment u li l-benefiċċji tal-miżura ta’ għajnuna jegħlbu d-distorsjoni tal-kompetizzjoni u l-effett fuq il-kummerċ li jirriżultaw bejn l-Istati Membri.”

(22) Biex isiru t-testijiet imsemmija fil-punti 68(a) u 68(b) tar-RAG, jeħtieġ li jiġu ddefiniti s-swieq rilevanti tal-prodott u s-swieq ġeografiċi rilevanti għall-prodotti kkonċernati mill-proġett, jiġifieri desktops, notebooks u servers (16).

(23) F’konformità mal-punt 69 tar-RAG, jeħtieġ li jiġi ddeterminat is-suq rilevanti tal-prodott li għalih jappartjeni kull wieħed mill-prodotti kkonċernati (17). Il-Kummissjoni nnotat fid-deċiżjoni ta’ ftuħ (punti 56-57 u 63) li desktops u notebooks minn naħa, u servers min-naħa l-oħra, jiffurmaw swieq separati tal-prodott, minħabba li dawn iż-żewġ settijiet ta’ prodotti mhumiex reċiprokament sostitwibbli.

(24) Sabiex teżamina jekk il-proġett jissodisfax il-kundizzjoni stabbilita fil-punt 68(a) tar-RAG (“it-test dwar is-sehem tas-suq”), il-Kummissjoni analizzat is-sehem tas-suq ta’ Dell fil-livell tal-grupp tas-swieq rilevanti kkonċernati qabel u wara l-investiment. Minħabba li l-proġett ta’ investiment beda fl-2007 u huwa mistenni li jitlesta sal-aħħar tal-2012, il-Kummissjoni ħadet l-2006 u l-2013 bħala snin ta’ referenza (18).

3.1. Swieq rilevanti tal-prodott għal desktops u notebooks

(25) Rigward id-definizzjoni tas-suq għal desktops u notebooks, il-Kummissjoni nnutat fid-deċiżjoni ta’ ftuħ (punt 61) li teżisti differenza sinifikanti fil-prezz bejn id-desktops u n-notebooks b’karatteristiċi, funzjonijiet u użu maħsub simili. Il-Kummissjoni nnutat ukoll li, għalkemm is-sostituzzjoni sseħħ l-aktar f’direzzjoni waħda (minn desktops għal notebooks), ċerta sezzjoni ta’ klijenti x’aktarx li ma tibdilx minn prodott għall-ieħor. Il-Kummissjoni nnutat ukoll li t-tibdil tal-produzzjoni u tal-bejgħ minn prodott għal ieħor jista’ jinvolvi spejjeż sinifikanti ta’ aġġustament, li jiddependu mill-istruttura tal-immanifatturar u l-operazzjonijiet ta’ bejgħ tal-manifatturi.

(26) Rigward il-kundizzjonijiet stabbiliti fil-punt 68(b) tar-RAG (“it-test dwar iż-żieda fil-kapaċità”), il-Kummissjoni nnutat fid-deċiżjoni ta’ ftuħ (punt 90) li l-kapaċità ta’ produzzjoni maħluqa mill-proġett kienet taqbeż il-5 % tas-suq taż-ŻEE, imkejla permezz ta’ dejta ta’ konsum apparenti (espressi bħala bejgħ) għal kull wieħed mit-tliet prodotti kkonċernati (ara t-tabella ta’ hawn taħt). Kapaċità ta’ produzzjoni maħluqa mill-proġett (ŻEE) 2007 2012 Kompjuters: [0-1] % [10-20] % Desktops 0,0 % [10-20] % Notebooks [0-1] % [10-20] % Servers (settur sħiħ): 0,0 % [10-20] % Sors: dejta tal-IDC.

(27) Rigward it-tieni parti tat-test dwar iż-żieda fil-kapaċità, il-Kummissjoni nnutat fid-deċiżjoni ta’ ftuħ (punti 95 u 96) li, fir-rigward ta’ desktops (meqjusa bħala suq separat tal-prodott), ir-rata ta’ tkabbir annwali fil-bejgħ għall-2001-2006 kienet negattiva f’termini ta’ valur u għaldaqstant ferm taħt it-tkabbir tal-PGD f’termini ta’ valur (19) (ara t-tabella hawn taħt). Rata ta’ tkabbir annwali fil-bejgħ (2001-06, ŻEE) Unitajiet Valur (dħul tal-fabbrika) Kompjuters: 11,02 % 4,10 % Desktops 3,00 % –4,00 % Notebooks 28,60 % 16,68 % Servers (settur sħiħ): 13,28 % 7,82 % Servers irħas 14,08 % 3,47 % Sors: dejta tal-IDC.

(28) Il-Kummissjoni osservat fid-deċiżjoni ta’ ftuħ (punt 94) li jekk id-desktops u n-notebooks jitqiesu li jiffurmaw suq ta’ prodott uniku, il-miżura ta’ għajnuna ma taqbiżx iż-żewġ limiti stabbiliti fil-punt 68(b) tar-RAG.

(29) Il-Kummissjoni għalhekk esprimiet dubji fid-deċiżjoni ta’ ftuħ (punti 62 u 105) dwar jekk id-desktops u n-notebooks jistgħux jitqiesu li jiffurmaw suq rilevanti uniku għall-fini ta’ din id-Deċiżjoni.

3.2. Kapaċità ta’ produzzjoni maħluqa mill-proġett

(30) Fid-deċiżjoni ta’ ftuħ (punti 98 u 99) u sussegwentement bħala parti mill-investigazzjoni formali, il-Kummissjoni kkunsidrat l-għażliet li tillimita l-kapaċità ta’ produzzjoni maħluqa mill-proġett għal 5 % tas-suq taż-ŻEE fil-każ tad-desktops jew li tikkunsidra li din il-limitazzjoni tinkiseb billi tiġi kkunsidrata l-kapaċità globali tal-benefiċjarju fiż-ŻEE u mhux biss l-effett tal-kapaċità maħluqa mill-proġett, jiġifieri l-ibbilanċjar tal-kapaċità maħluqa mill-proġett bit-tnaqqis konkomitanti fil-kapaċità fi Stati Membri oħrajn.

(31) Il-Kummissjoni esprimiet dubji fid-deċiżjoni ta’ ftuħ (punti 99 u 105) dwar jekk kienx xieraq li jiġi kkunsidrat l-effett li l-kapaċità maħluqa mill-proġett ikollha fuq il-kapaċità sħiħa ta’ Dell fiż-ŻEE minflok tiġi kkunsidrata ż-żieda tal-kapaċità ta’ Dell Polonja waħedha.

3.3. L-użu ta’ figuri ta’ volum għall-kalkolu tar-rati ta’ tkabbir

(32) Il-Kummissjoni osservat fid-deċiżjoni ta’ ftuħ (punt 97) li, b’mod ġenerali, il-figuri tal-valur huma aktar adattati għas-senjalazzjoni ta’ setturi li qegħdin jonqsu potenzjalment, iżda li r-rati ta’ tkabbir ikkalkulati fuq il-bażi ta’ figuri ta’ valur jistgħu ma jirriflettux b’mod adegwat id-dinamiżmu relattiv ta’ setturi ta’ teknoloġija avvanzata, fejn tnaqqis sinifikanti fil-prezz tal-unità iseħħ l-aktar minħabba kompetizzjoni qawwija u bidla teknoloġika. Il-Kummissjoni nnutat ukoll fid-deċiżjoni ta’ ftuħ (punt 100) li t-tnaqqis fil-prezz medju tal-bejgħ tad-desktops, kif espress mill-figuri ta’ valur, huwa indikazzjoni tas-saħħa ta’ suq li huwa soġġett għal titjib kontinwu fil-kwalità u fejn qegħdin jiġu introdotti prodotti ġodda.

(33) Il-Kummissjoni esprimiet dubji fid-deċiżjoni ta’ ftuħ (punti 100 u 105) dwar jekk setgħetx tibbaża l-evalwazzjoni tagħha biss fuq figuri ta’ volum għall-għan li tikkalkula r-rati ta’ tkabbir tal-prodott ikkonċernat mill-proġett ta’ investiment stabbiliti fil-punt 68(b) tar-RAG.

3.4. Delineazzjoni tas-suq rilevanti tal-prodott għas-servers

(34) Fir-rigward tad-definizzjoni tas-suq għas-servers, il-Kummissjoni pproponiet fid-deċiżjoni ta’ ftuħ (punti 65-67), f’konformità ma’ deċiżjonijiet preċedenti ta’ amalgamazzjoni (20), li tintuża segmentazzjoni bbażata fuq il-klassi tal-prodott u l-medda ta’ prezzijiet li tiddistingwi bejn: (i) is-suq tas-servers ta’ volum (l-irħas), li jikkonsisti fis-sistemi kollha bi prezz medju ta’ bejgħ (ASP) taħt il-USD 25 000; (ii) is-suq tas-servers fil-medda tan-nofs, li jikkonsisti fis-sistemi kollha b’ASP bejn il-USD 25 000 u l-USD 499 999; (iii) is-suq tas-servers l-aktar għali, li jikkonsisti fis-sistemi kollha b’ASP ta’ USD 500 000 u aktar.

(35) Madankollu, il-Kummissjoni nnutat ukoll fid-deċiżjoni ta’ ftuħ (punt 69) li f’deċiżjonijiet preċedenti ta’ amalgamazzjoni (21) hija kienet irrikonoxxiet li s-servers jistgħu jkunu ddiferenzjati skont arkitettura fissa ta’ struzzjonijiet x86 u mhux x86 (tip ta’ proċessur). Madankollu, il-Kummissjoni nnutat fid-deċiżjoni ta’ ftuħ (punt 70) li, għalkemm is-segmentazzjoni skont il-klassi tal-prodott u l-medda ta’ prezzijiet ma tistax taqbad l-interazzjonijiet kompetittivi kollha fis-suq tas-servers, definizzjonijiet alternattivi ta’ suq jaqbdu ferm inqas dinamiċi tas-suq. Minħabba li Dell hija preżenti biss fis-segment l-irħis, il-Kummissjoni nnutat fid-deċiżjoni ta’ ftuħ (punt 68) li għandu jiġi kkunsidrat dan is-segment biss.

(36) Rigward it-test dwar is-sehem fis-suq, il-Kummissjoni osservat fid-deċiżjoni ta’ ftuħ (punt 83) li s-sehem ta’ Dell fis-suq tal-kompjuters qabel u wara l-investiment fi kwalunkwe wieħed mis-swieq rilevanti tal-prodotti u fis-swieq ġeografiċi rilevanti, kemm f’termini ta’ volum kif ukoll ta’ valur, kien taħt il-25 % (ara t-tabella ta’ hawn taħt). Is-sehem tas-suq ta’ Dell għall-PCs 2006 2012 Unitajiet Valur Unitajiet Valur Kompjuters – ŻEE: [10-20] % [10-20] % [10-20] % [10-20] % Desktops – ŻEE [10-20] % [10-20] % [10-20] % [10-20] % Notebooks – ŻEE [10-20] % [10-20] % [10-20] % [10-20] % Kompjuters – mad-dinja kollha: [10-20] % [10-20] % [10-20] % [10-20] % Desktops – mad-dinja kollha [10-20] % [10-20] % [10-20] % [10-20] % Notebooks – mad-dinja kollha [10-20] % [10-20] % [10-20] % [10-20] % NB: Il-figuri taż-ŻEE jeskludu lil Ċipru, lill-Estonja, lill-Iżlanda, lil-Latvja, lil-Liechtenstein, lil-Litwanja, lil-Lussemburgu, lil Malta. Sors: dejta tal-IDC, previżjonijiet ta’ Dell.

(37) Madankollu, fir-rigward tas-servers, fil-każ li tintuża d-delineazzjoni x86/mhux x86, il-Kummissjoni osservat fid-deċiżjoni ta’ ftuħ (punti 71 u 86) li s-sehem ta’ Dell fis-suq tas-servers kien jaqbeż il-25 % (22) tal-bejgħ tal-prodott fis-suq ikkonċernat, qabel jew wara l-investiment, biss meta wieħed iqis is-sehem tagħha fil-livell dinji tas-segment tas-suq għas-servers x86 (ara t-tabella ta’ hawn taħt). Is-sehem tas-suq ta’ Dell għas-servers x86 Unitajiet Valur (dħul ta’ klijenti) Valur (dħul tal-fabbrika) 2006 2012 2006 2012 2006 2012 ŻEE [20-25] % : : : : : Fid-dinja [25-26] % [25-28] % [20-25] % [20-25] % [20-25] % : Sors: dejta tal-IDC, previżjonijiet ta’ Dell.

(38) Il-Kummissjoni għalhekk esprimiet dubji fid-deċiżjoni ta’ ftuħ (punti 72 u 105) dwar jekk is-segmentazzjoni tas-servers skont il-klassi/il-medda ta’ prezzijiet tal-prodott kinitx id-delineazzjoni xierqa tas-suq.

3.5. Suq ġeografiku rilevanti għas-servers

(39) Skont il-punt 68 tar-RAG, is-suq ġeografiku rilevanti għandu normalment ikun iż-ŻEE (23).

(40) Madankollu, kif innutat fil-Premessa 37, jekk tintuża d-delineazzjoni x86/mhux x86 u jekk il-livell dinji jitqies bħala s-suq ġeografiku rilevanti għas-servers, allura s-sehem ta’ Dell jaqbeż il-25 % tas-segment tas-suq għas-servers x86 (ara d-deċiżjoni ta’ ftuħ, punti 71 u 79-81).

(41) Il-Kummissjoni għalhekk esprimiet dubji fid-deċiżjoni ta’ ftuħ (punti 78-81 u 105) dwar jekk is-suq ġeografiku rilevanti għas-servers għandux jitqies li jkun iż-ŻEE jew il-livell dinji.

(42) Il-Kummissjoni osservat fid-deċiżjoni ta’ ftuħ (punt 108) li jekk l-informazzjoni pprovduta waqt l-investigazzjoni formali ma twassalx għall-konklużjoni li l-miżura ta’ għajnuna tissodisfa l-kundizzjonijiet stabbiliti fil-punt 68 tar-RAG, hija jkollha twettaq evalwazzjoni dettaljata tal-miżura ta’ għajnuna.

(43) Il-Kummissjoni għalhekk talbet lill-Polonja sabiex tissottometti l-kummenti tagħha u sabiex tipprovdi kull informazzjoni bil-għan li tevalwa l-miżura ta’ għajnuna, u stiednet lill-partijiet interessati sabiex jissottomettu l-kummenti tagħhom (ara d-deċiżjoni ta’ ftuħ, punti 107-109). Minbarra kummenti li jikkonċernaw id-dubji espressi dwar jekk il-miżura kinitx konformi mal-punt 68 tar-RAG, sabiex twettaq l-evalwazzjoni dettaljata tagħha l-Kummissjoni fittxet tagħrif dwar l-objettiv tal-għajnuna, l-adegwatezza tal-istrument ta’ għajnuna, l-effett ta’ inċentiv, il-proporzjonalità tal-għajnuna, l-eliminazzjoni tal-investiment privat, u l-effett fuq il-kummerċ (ara d-deċiżjoni ta’ ftuħ, punt 108).

4. KUMMENTI MINN PARTIJIET INTERESSATI

4.1. Kummenti mingħand is-Sinjura Kathy Sinnott

(44) Is-Sinjura Sinnott esprimiet tħassib dwar ir-rilokazzjoni allegata ta’ operazzjonijiet ta’ manifattura mill-Irlanda għall-Polonja. Hija lmentat ukoll li l-awtoritajiet Pollakki setgħu jagħtu għajnuna lil Dell filwaqt li tali għajnuna ma setgħetx tingħata fl-Irlanda.

4.2. Kummenti ta’ HP

(45) Il-kummenti li waslu mingħand HP jikkonċernaw biss id-definizzjoni tas-swieq rilevanti għal desktops/notebooks u servers.

4.2.1. Kummenti rigward is-suq rilevanti tal-prodott għal desktops/notebooks

(46) HP tikkunsidra li s-suq rilevanti tal-prodott għall-kompjuters jinkludi desktops, notebooks (inklużi netbooks u mini-notebooks), terminals tal-kompjuters u thin clients. HP tinnota li dawn il-prodotti huma bbażati fuq l-istess teknoloġija jew teknoloġija ekwivalenti, għandhom komponenti simili jew ekwivalenti u kapaċitajiet simili, jaħdmu fuq l-istess sistemi operattivi u applikazzjonijiet tas-softwer, jew sistemi operattivi u applikazzjonijiet tas-softwer ekwivalenti, u jistgħu jintużaw għall-istess skopijiet jew għal skopijiet simili.

(47) HP tikkunsidra li teżisti sostituzzjoni min-naħa tad-domanda bejn: desktops u notebooks; desktops jew notebooks għaljin u terminals tal-kompjuters (terminals tal-kompjuters mobbli u terminals fissi); desktops jew notebooks u thin clients (thin clients mobbli u dawk fissi). HP tinnota li l-grad ta’ sostituzzjoni mhuwiex komplut f’kull każ, iżda huwa sostanzjali u suffiċjenti għall-finijiet ta’ definizzjoni tas-suq. HP tikkunsidra wkoll li kwalunkwe tentattiv biex jiżdiedu l-prezzijiet għan-notebooks jew netbooks imqabbla mad-desktops, jew viċe versa, iġiegħel lill-klijenti marġinali biex jaqilbu d-domanda tant li d-domanda mnaqqsa tegħleb id-dħul akbar minn prezzijiet ogħla.

(48) HP hija tal-fehma li hemm ukoll sostituzzjoni min-naħa tal-provvista, minħabba li proporzjon sinifikanti tal-manifatturi tal-kompjuters huma attivi fl-erba’ segmenti kollha u huma faċilment kapaċi li jibdlu l-produzzjoni u l-akkwist tal-komponenti sabiex jissodisfaw il-kundizzjonijiet li jinbidlu fi kwalunkwe segment tal-prodott. HP temmen li, minkejja prezzijiet medji differenti għal desktops, notebooks, thin clients u terminals tal-kompjuters, jeżisti suq uniku. Hija tal-fehma li l-prezzijiet tal-prodotti tal-kompjuters kollha huma kostretti minn kategoriji oħrajn ta’ kompjuters minħabba l-katini ta’ sostituzzjoni.

4.2.2. Kummenti li jirrigwardaw id-delineazzjoni tas-suq rilevanti tal-prodott għas-servers

(49) HP ma tiħux pożizzjoni soda fuq id-definizzjoni ta’ suq ta’ servers iżda tissuġġerixxi li tiġi kkunsidrata mill-ġdid ir-rilevanza tas-segmentazzjonijiet tas-suq użati f’deċiżjonijiet preċedenti ta’ amalgamazzjoni u jekk hemmx suq unifikat għas-servers.

(50) Skont HP, id-delineazzjoni skont il-klassi tal-prodott/medda tal-prezzijiet hija bbażata fuq id-disponibbiltà u s-segmentazzjoni tad-dejta pprovduta mid-ditta ta’ konsulenza ICC minflok fuq konsiderazzjonijiet ta’ analiżi sodi tas-suq.

(51) HP tikkunsidra li din id-delineazzjoni ta’ suq mhijiex rilevanti minħabba li: (i) il-prezzijiet għadhom neżlin, u l-klijenti jqabblu mhux biss il-prezz ta’ xiri inizjali, iżda l-ispiża totali tal-pussess; (ii) bl-emerġenza ta’ proċessar tad-dejta distribwit u servers skalabbli, il-klijenti jistgħu jissostitwixxu server għali permezz ta’ ragruppamenti jew netwerks ta’ servers irħas jew iżidu s-servers eżistenti; (iii) il-klijenti jistgħu u fil-fatt jemigraw fi ħdan u bejn is-segmenti; (iv) kompiti speċifiċi ta’ pproċessar jistgħu jsiru minn tipi differenti ta’ servers; (v) is-sigurtà hija disponibbli fil-medda sħiħa ta’ servers, u l-affidabbiltà ta’ servers tal-medda tan-nofs jew għaljin tista’ tiġi ssodisfata eż. permezz ta’ materjal żejjed fid-disinn ta’ ragruppamenti u netwerks ta’ servers; (vi) teżisti sostituzzjoni min-naħa tal-provvista bejn servers li jappartjenu għal meded differenti ta’ prezzijiet meta wieħed iqis li l-parti l-kbira tal-manifatturi l-kbar jipproduċu servers fil-meded differenti ta’ prezzijiet; (vii) hemm każijiet ta’ dħul ġdid minn manifatturi fis-suq tas-servers, li ma jidhirx li huwa llimitat għal medda ta’ prezz speċifika; (viii) il-preżenza ta’ katini ta’ sostituzzjoni ma tissuġġerixxix definizzjoni mill-ġdid tas-suq tas-servers; (ix) kull qtugħ fil-kontinwità tal-karatteristiċi u l-kapaċitajiet tas-servers huwa arbitrarju, minħabba li meded speċifiċi ta’ prezzijiet ma jidhrux li jirriflettu kunsiderazzjonijiet tekniċi jew kummerċjali verifikabbli.

4.2.3. Kummenti li jirrigwardaw is-suq ġeografiku rilevanti għas-servers

(52) HP tikkunsidra li s-suq ġeografiku rilevanti għas-servers huwa mill-inqas mifrux maż-ŻEE u possibbilment fil-livell tal-Ewropa, il-Lvant Nofsani u r-reġjun tal-Afrika (EMEA). Fil-fehma tal-HP, is-servers spiss huma nnegozjati bejn il-fruntieri u l-klijenti multinazzjonali jistgħu jfittxu servers skont il-kumdità tagħhom, bl-użu ta’ akkwist ċentrali minflok akkwist distribwit. Skont HP, hemm indikazzjonijiet ta’ kummerċ u arbitraġġ parallel fis-suq tas-servers li jissuġġerixxu li definizzjoni aktar ristretta ta’ suq ġeografiku ma tkunx applikabbli.

4.3. Kummenti minn kompetitur

(53) Il-kummenti li waslu mingħand kompetitur ieħor jikkonċernaw kwistjonijiet ta’ definizzjoni ta’ suq u l-kriterji għall-evalwazzjoni dettaljata.

4.3.1. Kumment li jirrigwarda kwistjonijiet ta’ definizzjoni ta’ suq

4.3.1.1. Kummenti rigward is-suq rilevanti tal-prodott għal desktops/notebooks

(54) Il-kompetitur jikkunsidra li d-desktops u n-notebooks jiffurmaw swieq separati tal-prodott (jiġifieri s-settur tal-kompjuters jikkonsisti f’żewġt iswieq separati tal-prodott). Il-kompetitur jinnota li l-karatteristiċi fiżiċi tad-desktops u n-notebooks ivarjaw b’mod sinifikanti u li l-mobilità hija fattur ewlieni ta’ distinzjoni. Il-kompetitur jindika li għalkemm il-prestazzjoni tad-desktops u tan-notebooks mhijiex differenti b’mod sinifikanti fil-livell ta’ dħul u fil-meded ta’ prezzijiet tal-medda tan-nofs, id-desktops ta’ prestazzjoni għolja jibqgħu aktar b’saħħithom minn kwalunkwe notebook.

(55) Il-kompetitur jinnota li baqa’ ċertu ammont ta’ stabilità f’termini tad-domanda: huwa ferm probabbli li ċerti klijenti ma jaqilbux minn desktops għal notebooks jew viċe-versa. Il-kompetitur jinnota li ċ-ċaqliq fil-bejgħ minn desktops għal notebooks fi snin reċenti seħħ minkejja differenzi li għad fadal fil-prezzijiet bejn dawn iż-żewġ prodotti. Skont il-kompetitur, kieku ż-żewġ prodotti kienu jiffurmaw suq uniku, ikun hemm livelli għoljin ta’ ċaqliq fiż-żewġ direzzjonijiet – u b’mod speċjali għal raġunijiet ta’ prezz u ta’ valur, minn notebooks għal desktops. Il-kompetitur jinnota li għalkemm il-prezzijiet taż-żewġ prodotti naqsu b’mod sinifikanti matul l-2006-2008, it-tnaqqis relattiv għad-desktops huwa inqas evidenti. Skont il-kompetitur, analiżi ta’ korrelazzjoni tal-prezz sħiħ ma turix korrelazzjoni diretta u qawwija tal-prezz bejn id-desktops u n-notebooks.

(56) Il-kompetitur ikompli jindika li hemm ċerti differenzi sinifikanti fil-manifattura, il-kummerċjalizzazzjoni u d-distribuzzjoni taż-żewġ prodotti. Il-kompetitur jinnota li ċ-ċaqliq tal-produzzjoni mnn prodott għal ieħor jinvolvi ċertu investiment, jieħu żmien relattivament twil, u huwa deċiżjoni strateġika meħuda bil-ħsieb ta’ profittabbiltà u pożizzjoni fit-tul fis-suq. Skont il-kompetitur, il-manifatturi ewlenin tal-kompjuters jiffaċċjaw ostakli sostanzjali għaċ-ċaqliq, kif tixhed l-2007 bil-wasla tan-netbooks, meta manifatturi tal-post damu ma jwieġbu billi kkumerċjalizzaw prodotti simili tagħhom stess. Il-kompetitur josserva li kieku ċ-ċaqliq min-naħa tal-provvista ma kienx jinvolvi ostakli tekniċi, kummerċjali u finanzjarji, dan ir-rispons kien jingħata aktar f’waqtu.

4.3.1.2. Kummenti rigward il-kapaċità ta’ produzzjoni maħluqa mill-proġett

(57) Il-kompetitur jikkunsidra li n-notifika tikkonċerna l-investiment fil-Polonja u, għaldaqstant, li huma l-effetti ta’ dan l-investiment partikolari li l-Kummissjoni teħtieġ li tevalwa.

4.3.1.3. Kummenti rigward l-użu ta’ figuri tal-volum għall-kalkolu ta’ rati ta’ tkabbir

(58) Il-kompetitur isostni li l-figuri tal-volum mhumiex bażi suffiċjenti biex wieħed iżomm lura milli jwettaq verifika dettaljata tal-għajnuna u milli jikkunsidra li t-tkabbir fil-bejgħ skont il-valur għandu jintuża bħala standard effettiv għall-prestazzjoni tas-suq tad-desktops (24).

(59) B’mod partikolari, il-kompetitur jinnota li l-figuri tal-valur jipprovdu indikazzjoni aktar realistika mhux biss tal-prestazzjoni attwali tas-suq iżda wkoll ta’ prospetti futuri għall-iżvilupp. Minkejja kwalunkwe żieda fil-volum tal-bejgħ, jekk il-valur tal-bejgħ jonqos, li jwassal għal tnaqqis fid-dħul miksub, dan ser jiskoraġġixxi parteċipanti ġodda fis-suq, jagħmel it-tkabbir kummerċjali inqas attraenti għall-manifatturi tal-post, u fl-aħħar mill-aħħar jinkoraġġixxi l-konsolidazzjoni tas-suq jew il-ħruġ ta’ ċerti manifatturi mis-suq inkwistjoni.

(60) Il-kompetitur jinnota li f’suq ta’ prestazzjoni effiċjenti u li qiegħed jikber, tnaqqis fil-prezzijiet medji tal-bejgħ ikun ibbilanċjat bit-tkabbir fil-volum tal-bejgħ, li jipprevjeni kwalunkwe telf ta’ dħul globali. F’suq bi prestazzjoni dgħajfa biss jista’ t-tnaqqis fil-prezzijiet medji tal-bejgħ awtomatikament iwassal għal tnaqqis fil-valur tal-bejgħ. Fis-suq tan-notebooks, il-prezzijiet medji tal-bejgħ ukoll kienu qegħdin jaqgħu iżda, minħabba t-tkabbir qawwi f’termini ta’ volum, il-valur tal-bejgħ ma naqasx f’dan il-perijodu.

4.3.1.4. Kummenti rigward id-delineazzjoni tas-suq rilevanti tal-prodott għas-servers

(61) Il-kompetitur iqis li d-delineazzjoni adattata tas-suq għas-servers hija bbażata fuq l-arkitettura fissa ta’ struzzjonijiet (delineazzjoni x86/mhux x86).

(62) Il-kompetitur jikkunsidra li d-delineazzjoni x86/mhux x86 hija mezz standard tal-industrija għall-klassifikazzjoni ta’ servers li jintuża mill-manifatturi, il-klijenti u l-analisti tas-suq. Fil-fehma tal-kompetitur, is-settur tas-servers huwa maqsum b’mod ċar bejn żewġ tipi differenti ta’ prodott ibbażat fuq żewġ teknoloġiji differenti: is-servers x86, li jużaw arkitettura ta’ standard industrijali u s-servers li mhumiex x86, li jużaw kwalunkwe arkitettura oħra. Il-kompetitur jenfasizza li dawn iż-żewġ prodotti huma differenti b’mod inerenti f’dak li jirrigwarda l-karatteristiċi tekniċi tagħhom, u din id-differenza tiddetermina l-prestazzjoni, il-funzjonalità, l-użu aħħari, il-produzzjoni tagħhom, u s-segmenti ta’ klijenti li għalihom jiġu kkummerċjalizzati u ddistribwiti.

(63) Il-kompetitur jaqbel mal-opinjoni espressa mill-Kummissjoni fid-deċiżjoni tal-amalgamazzjoni bejn HP/Compaq imsemmija hawn fuq li d-definizzjonijiet tas-suq ibbażati fuq il-meded ta’ prezzijiet “ma jistgħux jaqbdu kompletament l-interazzjonijiet kompetittivi kollha fis-suq ferm dinamiku teknoloġikament tas-servers.” Il-kompetitur jindika li hemm differenzi tekniċi u ta’ prestazzjoni skont l-arkitettura tas-servers. Fil-fehma tal-kompetitur, is-servers x86 jibqgħu l-istandard industrijali għall-komputazzjoni bażika, iżda ma jistgħux jintużaw għal funzjonijiet aktar eżiġenti. Is-servers li mhumiex x86 huma kapaċi li jwettqu funzjonijiet li s-servers x86 ma jwettqux, minħabba li dawn huma limitati mit-teknoloġija oriġinali ta’ Intel. Il-karatteristiċi ta’ prestazzjoni tas-servers x86 u dawk li mhumiex x86 jistgħu jitqabblu biss fil-livell l-aktar bażiku. Is-servers ibbażati fuq arkitettura x86 jintużaw l-aktar għal kompiti komuni u mhux daqstant eżiġenti, filwaqt li server li mhuwiex x86 x’aktarx li jkun maħsub għal ipproċessar ikkumplikat.

(64) Filwaqt li s-servers li mhumiex x86 ivarjaw minn kompjuters żgħar bażiċi għal kompjuters kbar u kumplessi ħafna, dan mhuwiex il-każ tas-servers x86, fejn l-eżempji ta’ pproċessar avvanzat huma rari. Fejn kumpanija jista’ jkollha għadd ta’ servers x86 sabiex jaqdu l-funzjonijiet ta’ proċessar inqas eżiġenti ta’ kuljum, l-istess kumpanija tista’ tinvesti f’server li mhuwiex x86 sabiex jilqa’ pakkett enormi (eż. kontabilità jew disinn assistit mill-kompjuter). Għaldaqstant, għalkemm klijent ikun jista’ juża ż-żewġ tipi ta’ servers fl-istess ħin, is-servers x86 u s-servers li mhumiex x86 joperaw b’mod separat, iwettqu kompiti differenti, u ma jkunx hemm interazzjoni bejniethom. Il-kompetitur jindika li s-servers x86 ġeneralment iħaddmu applikazzjonijiet tal-Microsoft Windows Server ta’ standard industrijali, filwaqt li s-servers li mhumiex x86 huma spiss limitati li jħaddmu sistemi operattivi tal-proprjetarju jew Unix. Il-parti l-kbira tas-softwer inkiteb għall-arkitettura x86 u mhuwiex adattat għal server li mhuwiex x86.

(65) Rigward is-sostituzzjoni min-naħa tad-domanda, il-kompetitur isostni li minħabba d-differenzi fil-prestazzjoni, servers x86 u servers li mhumiex x86 jappellaw għal swieq distinti f’termini ta’ profili tal-klijenti u tal-applikazzjonijiet prattiċi maħsuba, kif jidher mit-tendenzi ta’ xiri tal-klijenti. Tipikament, kumpanija tixtri bosta servers x86, iżda forsi server wieħed li mhuwiex x86, riservat għal kompiti ta’ pproċessar avvanzat minflok għall-funzjonijiet ta’ kuljum. Fil-fatt, ċerti negozji ma joperaw l-ebda server li mhuwiex x86 u jużaw esklużivament teknoloġija x86. Minħabba l-varjazzjonijiet fl-arkitettura tal-kompjuters, hemm ostakli tekniċi sostanzjali għas-sostituzzjoni min-naħa tad-domanda, b’impatt finanzjarju sinifikanti, minħabba li t-tibdil minn server x86 għal server li mhuwiex x86 x’aktarx li jirriżulta f’nuqqas ta’ integrazzjoni simplifikata, spejjeż ta’ appoġġ ogħla u tfixkil waqt l-installazzjoni tat-teknoloġija l-ġdida. Minbarra l-ispiża attwali nnifisha ta’ server li mhuwiex x86, spejjeż oħra jkunu assoċjati mal-bidla fil-forma ta’ spejjeż ta’ appoġġ u taħriġ, minħabba l-għarfien speċjalizzat addizzjonali li jkun meħtieġ. Wieħed jista’ jiltaqa’ ma’ diffikultajiet prattiċi oħrajn fil-forma ta’ limitazzjonijiet fit-trasferiment tal-kontenut, il-kisba ta’ liċenzji, u nuqqas ta’ kumpatibbiltà tal-ħardwer jew tas-softwer. Id-deċiżjoni jekk wieħed jixtrix server x86 jew wieħed li mhuwiex x86 hija fl-aħħar mill-aħħar ibbażata fuq l-użu aħħari tas-server u l-livell ta’ prestazzjoni meħtieġa, flimkien ma’ konsiderazzjonijiet ta’ kumpatibbiltà. Il-prezz tas-server huwa konsiderazzjoni sekondarja.

(66) Rigward is-sostituzzjoni min-naħa tal-provvista, il-kompetitur jargumenta li l-manifatturi jqisu s-servers x86 u dawk li mhumiex x86 bħala swieq ta’ prodotti distinti. Kważi kull parteċipant ġdid fis-settur tas-servers f’dawn l-aħħar snin daħal fis-suq tas-servers x86 biss. Kieku l-proċessi ta’ manifatturar, kummerċjalizzazzjoni u distribuzzjoni tas-servers x86 u ta’ dawk li mhumiex x86 kienu jixxiebhu, parteċipant ġdid kien jidħol fis-settur tas-servers billi jipprovdi ż-żewġ prodotti. Is-suq tas-servers x86 huwa aktar attraenti għall-manifatturi minħabba l-profittabbiltà tiegħu. Is-suq huwa usa’ u inqas ikkonċentrat – hemm għadd kbir ta’ manifatturi ta’ servers x86. Il-bażi limitata ta’ klijenti għal servers li mhumiex x86 tagħmilha aktar diffiċli għall-manifatturi li jiksbu l-volumi ta’ bejgħ li jagħmlu d-dħul effettiv min-naħa tal-ispejjeż u li jirrendi qligħ fiż-żmien qasir sa medju. L-inċentivi għal bdil min-naħa tal-provvista minn servers x86 għal dawk li mhumiex x86 huma limitati, anki mingħajr l-ostakli tekniċi eżistenti għall-produzzjoni ġdida.

4.3.1.5. Kummenti dwar is-suq ġeografiku rilevanti għas-servers

(67) Il-kompetitur iqis li s-suq ġeografiku rilevanti għas-servers huwa globali jew ikopri mill-inqas iż-ŻEE u l-Istati Uniti, minħabba l-korrelazzjoni bejn il-prezzijiet u l-livell ta’ kummerċ bejn l-Istati Uniti u ż-ŻEE.

(68) Barra minn hekk il-kompetitur jindika li m’hemm l-ebda impediment sinifikanti għall-kunsinna bil-baħar mad-dinja kollha tas-servers. F’dan ir-rigward, il-kompetitur josserva li l-livell ta’ kummerċ fis-servers bejn l-Istati Uniti, l-Ażja u ż-ŻEE jissuġġerixxi li l-kummerċ fis-servers iġib il-qligħ. Il-kompetitur jindika li l-parti l-kbira tal-manifatturi joperaw fil-livell dinji u jfornu kemm lill-Istati Uniti kif ukoll liż-ŻEE minħabba li s-servers huma kompletament kumpatibbli (mhemmx ostakli tekniċi, l-interoperabbiltà hija kompleta) u jinbiegħu f’meded ta’ prezzijiet simili.

4.3.2. Kummenti rigward il-kriterji għal evalwazzjoni dettaljata

(69) Rigward il-kriterji għall-evalwazzjoni dettaljata, il-kompetitur jikkunsidra li l-għajnuna toħloq distorsjoni tal-kompetizzjoni fis-suq komuni u jkollha effett negattiv fuq il-kummerċ. Skont il-kompetitur, l-għajnuna tibbenefika kumpanija li tgawdi minn saħħa fis-suq. B’mod partikolari, il-kompetitur isostni li l-għajnuna żżid il-kapaċità f’suq li sejjer lura u ssaħħaħ il-pożizzjoni ta’ Dell f’suq li fih din għandha sehem tal-provvista ta’ aktar minn 25 %. Il-kompetitur isostni li l-għajnuna sservi biss biex iżżomm il-produzzjoni f’suq li sejjer lura; tista’ titqies li tippromwovi deċiżjonijiet irrazzjonali u mhux ekonomiċi fir-rigward tas-sit tal-produzzjoni u l-allokazzjoni ta’ riżorsi pubbliċi kif ukoll privati, u li toħloq distorsjoni serja għall-inċentivi u l-kompetizzjoni fis-suq. Il-kompetitur jikkunsidra li l-għajnuna m’għandhiex effett ta’ inċentiv minħabba li, skont dan il-kompetitur, Dell kienet tinvesti fil-Polonja xorta waħda. Skont il-kompetitur, dan jindika li l-użu ta’ għajnuna ad hoc huwa kompletament inadegwat u mhux meħtieġ. Barra minn hekk, il-kompetitur jikkunsidra li l-għajnuna hija sproporzjonata minħabba li għajnuna simili mhijiex disponibbli għall-kompetituri. Fl-aħħar nett, il-kompetitur jikkunsidra li l-effetti pożittivi tal-għajnuna huma limitati u dubjużi ħafna u ma jegħlbux l-effetti negattivi tal-għajnuna.

(70) Il-kummenti tal-kompetitur rigward il-kriterji għal evalwazzjoni dettaljata huma ppreżentati f’aktar dettall fl-intestaturi rilevanti tas-sottosezzjoni 6.7 ta’ din id-Deċiżjoni.

5. KUMMENTI MILL-POLONJA

5.1. Kummenti dwar id-deċiżjoni ta’ ftuħ

5.1.1. Kummenti ġenerali

(71) L-awtoritajiet Pollakki pprovdew tagħrif rigward l-isfond għad-deċiżjoni li ħadet Dell fl-2006 li tibni impjant ġdid fid-dawl tal-ħtieġa li żżid il-kapaċità ta’ produzzjoni tagħha sabiex tlaħħaq mad-domanda mbassra. Huma pprovdew ukoll tagħrif rigward il-ħin tad-deċiżjoni ta’ Dell li tinvesti fil-Provinċja ta’ Łódź, il-konklużjoni tal-ftehim mal-gvern Pollakk u n-notifika tal-għajnuna proposta. L-awtoritajiet Pollakki spjegaw il-kuntest tar-reviżjoni minn Dell tal-kapaċità fl-2008 u d-deċiżjoni tagħha li tnaqqas/twaqqaf l-attivitajiet bażiċi ta’ manifattura fl-impjant tagħha f’Limerick (Irlanda).

(72) L-awtoritajiet Pollakki pprovdew tagħrif sabiex jirranġaw ċerti punti tad-deċiżjoni ta’ ftuħ.

(73) L-awtoritajiet Pollakki nnotifikaw lill-Kummissjoni dwar emendi għall-Ftehim tal-15 ta’ Novembru 2007, magħmula permezz ta’ anness għall-Ftehim. Dawn l-emendi huma relatati maż-żieda fl-ammont tal-għotja għall-investiment inizjali li jikkorrispondi għall-ammont tal-għajnuna rivedut għax-xiri tal-art u l-modifika korrispondenti għall-ammont tal-pagament tal-għotja għall-2007, ir-rekwiżiti rigward id-depożitu ta’ ammont korrispondenti għall-pagamenti tal-għotja fuq kont escrow sakemm tittieħed deċiżjoni pożittiva mill-Kummissjoni rigward l-għajnuna, u l-kwalifika tal-partijiet rilevanti tal-għajnuna bħala suppliment għal skemi ta’ għajnuna eżistenti.

5.1.2. Kummenti rigward il-kwistjonijiet ta’ definizzjonijiet tas-suq

5.1.2.1. Kummenti rigward is-suq rilevanti tal-prodott għal desktops/notebooks

(74) L-awtoritajiet Pollakki jikkunsidraw li s-suq globali għall-kompjuters għandu jitqies bħala suq rilevanti, mingħajr segmentazzjoni f’sottoswieq (desktops jew notebooks).

(75) Skont sottomissjonijiet li saru mill-awtoritajiet Pollakki qabel l-adozzjoni tad-deċiżjoni ta’ ftuħ, il-karatteristiċi u l-prestazzjoni komparabbli taż-żewġ prodotti u d-differenzi fil-prezzijiet li qegħdin jonqsu bejn it-tnejn jispjegaw parti mit-tkabbir proporzjonalment ogħla fil-bejgħ tan-notebooks. L-awtoritajiet Pollakki jindikaw li Dell Polonja fil-prinċipju hija kapaċi li timmanifattura desktops u notebooks fuq l-istess linja ta’ produzzjoni u tista’ tibdel il-produzzjoni malajr fuq linja waħda minn prodott wieħed għall-ieħor. Minħabba l-preżenza sinifikanti ta’ manifatturi fiż-żewġ segmenti, l-awtoritajiet Pollakki jikkunsidraw li mhemmx ostakli sinifikanti għad-dħul għall-produzzjoni ta’ xi wieħed mill-prodotti (sostituzzjoni min-naħa tal-provvista).

(76) Fis-sottomissjoni tagħhom tat-18 ta’ Frar 2009, l-awtoritajiet Pollakki jindikaw li Dell Polonja hija kapaċi timmanifattura desktops u notebooks fuq l-istess linja ta’ produzzjoni, b’aġġustamenti żgħar biss, u bi ftit spejjeż marġinali u telf ta’ produttività. L-awtoritajiet Pollakki jinnutaw li, skont il-punt 68 tar-RAG, is-sostituzzjoni min-naħa tal-provvista hija suffiċjenti sabiex iż-żewġ prodotti jiffurmaw parti mill-istess suq.

5.1.2.2. Kummenti rigward il-kapaċità ta’ produzzjoni maħluqa mill-proġett

(77) L-awtoritajiet Pollakki jindikaw li, meta wieħed iqis il-kompromess bejn it-tnaqqis antiċipat fil-kapaċità ta’ produzzjoni fl-Irlanda u ż-żieda fil-kapaċità ta’ produzzjoni fil-Polonja, iż-żieda globali fil-kapaċità għad-desktops tkun inqas minn 5 % tas-suq għad-desktops fil-livell taż-ŻEE fl-2006.

(78) F’dan il-kuntest, l-awtoritajiet Pollakki jikkunsidraw li huwa xieraq li wieħed jikkunsidra l-effett totali li ż-żieda fil-kapaċità li tirriżulta mill-proġett għandha fuq il-kapaċità tal-grupp Dell fiż-ŻEE kollha, minflok ma wieħed jiffoka biss fuq iż-żieda fil-kapaċità rreġistrata minn Dell fil-Polonja.

(79) L-awtoritajiet Pollakki jsostnu li għandu jiġi kkunsidrat it-tnaqqis fil-kapaċità fl-Irlanda. Skont l-awtoritajiet Pollakki, evalwazzjoni ekonomika tal-effetti tal-kapaċità maħluqa mill-proġett tagħmel sens biss jekk jiġi kkunsidrat ukoll it-tnaqqis fil-kapaċità li jkun qed iseħħ fl-istess suq ġeografiku (aktar u aktar ladarba l-operazzjonijiet ta’ manifattura f’Limerick sejrin jingħalqu, li ma kienx ippjanat meta nbeda l-proġett ta’ Łódź). L-awtoritajiet Pollakki jinnutaw li dawn l-effetti jistgħu jiġu ddeterminati biss billi wieħed iħares lejn il-grupp Dell sħiħ (parzjalment minħabba li l-evalwazzjoni tas-sehem tas-suq issir f’dak il-livell). Jekk waqt l-evalwazzjoni, minħabba tnaqqis fil-kapaċità x’imkien ieħor fiż-ŻEE, il-proġett ma jaqbiżx aktar il-limitu ta’ 5 % (u għaldaqstant jgħibu l-effetti ta’ distorsjoni), dan għandu jiġi kkunsidrat. L-awtoritajiet Pollakki jirreferu għal deċiżjoni preċedenti ta’ għajnuna mill-Istat fejn il-Kummissjoni kienet meħtieġa tevalwa l-kapaċità ta’ produzzjoni ta’ kumpanija li kienet mexxiet faċilità ta’ produzzjoni minn Stat Membru għal ieħor (25). Skont l-awtoritajiet Pollakki, għal dan il-każ, il-Kummissjoni kienet aċċettat li l-proġett ma kienx joħloq kapaċità addizzjonali u kienet irraġunat li l-grupp li kien ser jirċievi l-għajnuna għandu jkun eżaminat bil-ħsieb li tevalwa żidiet possibbli fil-kapaċità (26).

(80) L-awtoritajiet Pollakki jargumentaw ukoll kontra ż-żieda fil-kapaċità ta’ aktar minn 5 % fis-suq tad-desktops. Skont l-awtoritajiet Pollakki, żieda bħal din isseħħ biss jekk il-kapaċità kollha miksuba mill-proġett tintuża għall-produzzjoni ta’ desktops, mingħajr ma tħalli l-ebda kapaċità għan-notebooks. Kapaċità teoretika ma tistax tkun l-uniku kejl; jekk issir evalwazzjoni realistika tal-użu mbassar tal-faċilitajiet ta’ produzzjoni, il-kapaċità kkumbinata reali għad-desktops fl-impjant ta’ Limerick u fl-impjant ta’ Łódź hija madwar nofs il-kapaċità teoretika massima għad-desktops. L-awtoritajiet Pollakki jinnutaw li, f’kull każ, tnaqqis fil-kapaċità teknika tal-impjant ta’ Łódź ma jaffettwax ir-riżultati tat-test dwar iż-żieda fil-kapaċità f’dak li jirrigwarda d-desktops, iżda jaffettwa l-kapaċità ta’ produzzjoni għan-notebooks (segment li qed jikber aktar malajr mill-PGD taż-ŻEE) u jċaħħad lill-proġett ta’ investiment mill-iskop tiegħu.

5.1.2.3. Kummenti rigward l-użu ta’ figuri tal-volum għall-kalkolu tar-rati ta’ tkabbir

(81) L-awtoritajiet Pollakki jikkunsidraw li fil-każ ta’ industriji ta’ teknoloġija avvanzata, il-kalkolu tar-rati ta’ tkabbir tal-prodotti kkonċernati għandha tkun ibbażata fuq figuri tal-volum aktar milli fuq figuri tal-valur. Huma jikkunsidraw li, għal dawn is-setturi, it-tnaqqis fil-prezzijiet spiss iseħħu bħala riżultat ta’ kompetizzjoni qawwija u bidla teknoloġika mgħaġġla u għaldaqstant huma indikazzjoni tas-saħħa tas-suq. L-awtoritajiet Pollakki jqisu li fil-każ ta’ industriji ta’ teknoloġija avvanzata, il-kalkolu tar-rati ta’ tkabbir tal-prodotti kkonċernati għandha tkun ibbażata fuq il-figuri tal-volum aktar milli fuq il-figuri tal-valur (27).

5.1.2.4. Kummenti rigward id-delineazzjoni tas-suq rilevanti tal-prodott għas-servers

(82) L-awtoritajiet Pollakki jikkunsidraw li l-aktar segmentazzjoni tas-suq adattata għas-servers hija bbażata fuq il-klassi tal-prodott u l-medda ta’ prezzijiet. Min-naħa tal-provvista, mhijiex faċli għall-manifatturi ta’ servers irħas li jidħlu fis-suq għali u teknikament eżiġenti. Il-parti l-kbira tal-manifatturi jikkonċentraw fuq servers għal komputazzjoni bażika minħabba li hemm domanda żgħira għal servers avvanzati, li jirriżulta f’nuqqas ta’ ekonomiji ta’ skala fiż-żewġ segmenti (ogħla) li jifdal fis-suq. Mill-perspettiva tal-klijent, is-servers ta’ volum jissodisfaw ħtiġijiet differenti minn dawk tas-servers l-għaljin u jintużaw f’applikazzjonijiet differenti. Il-klijenti li jeħtieġu komputazzjoni bażika ma jixtrux servers ta’ prestazzjoni ogħla u aktar għaljin.

(83) L-awtoritajiet Pollakki jinnutaw li l-bidla minn servers x86 għal servers li mhumiex x86 timplika spejjeż ogħla ta’ appoġġ jew spejjeż ta’ tfixkil waqt l-installazzjoni. Bidla minn teknoloġija bażika għal waħda aktar avvanzata tkun teħtieġ aġġustamenti xierqa u tikkawża spejjeż żejda. Dan japplika mhux biss għal bidla minn servers x86 għal servers li mhumiex x86, iżda wkoll minn servers bażiċi għal servers aktar sofistikati b’mod ġenerali.

(84) Rigward is-sostituzzjoni min-naħa tal-provvista, l-awtoritajiet Pollakki jikkunsidraw li volum limitat tas-suq fil-mira fis-servers li mhumiex x86 ma jistax jirrappreżenta bażi għad-definizzjoni ta’ swieq separati ta’ servers x86 u ta’ servers li mhumiex x86. Hemm biss bażi limitata ta’ klijenti għal servers ta’ funzjonalità li mhix standard u ta’ prestazzjoni għolja. Is-servers għaljin jeħtieġu investimenti sinifikanti min-naħa tal-provvista, ma jiggarantixxux ekonomiji ta’ skala u b’konsegwenza ta’ dan huma aktar għaljin. B’kuntrast ma’ dan, hemm bażi usa’ ta’ klijenti li teħtieġ funzjonalità ta’ standard industrijali, irrispettivament jekk tkunx mibnija fuq servers x86 jew fuq dawk li mhumiex x86.

(85) Skont l-awtoritajiet Pollakki, il-kanali ta’ kummerċjalizzazzjoni u ta’ distribuzzjoni huma mfassla skont il-prestazzjoni u l-qawwa ta’ komputazzjoni tas-servers aktar milli s-sistema jew l-arkitettura operattiva. Għalkemm Dell għandha l-kapaċitajiet tekniċi li tibni servers x86 għaljin, sal-lum ma daħlitx fis-suq l-għali minħabba l-karatteristiċi speċifiċi ta’ dan is-suq u n-nuqqas ta’ bażi ta’ klijenti ta’ Dell u ta’ kanali ta’ distribuzzjoni f’dan is-suq.

5.1.2.5. Kummenti rigward is-suq ġeografiku rilevanti għas-servers

(86) L-awtoritajiet Pollakki jikkunsidraw li s-suq ġeografiku għas-servers għandu jkun definit bħala r-reġjun tal-EMEA jew saħansitra ż-ŻEE biss. Fil-fehma tagħhom, il-kumpatibbiltà bejn is-servers mhijiex l-uniku aspett li jeħtieġ jiġi kkunsidrat. L-ispejjeż u l-ħin ta’ kunsinna huma elementi kruċjali li għandhom impatt sinifikanti ferm fuq il-marġini. Minħabba li l-prezzijiet qegħdin jorħsu b’riżultat tal-kompetizzjoni u tat-titjib fit-teknoloġija filwaqt li l-ispejjeż ta’ trasport huma sinifikanti, il-kanali qosra ta’ bejgħ huma kwistjoni ewlenija.

5.1.3. Kummenti rigward kwistjonijiet għall-evalwazzjoni dettaljata

(87) Għall-fini tal-evalwazzjoni dettaljata, l-awtoritajiet Pollakki pprovdew analiżi dettaljata sħiħa tal-għajnuna, ibbażata fuq studju li sar mill-konsulenti LECG Consulting f’isem Dell Polonja li jeżamina l-impatt tal-għajnuna b’referenza għar-rekwiżiti stabbiliti mill-Kummissjoni fid-deċiżjoni ta’ ftuħ.

(88) Il-kummenti tal-Polonja rigward il-kriterji għall-evalwazzjoni dettaljata huma ppreżentati f’aktar dettall taħt l-intestaturi rilevanti tas-sottosezzjoni 6.7 ta’ din id-Deċiżjoni.

5.2. Osservazzjonijiet dwar il-kummenti tal-partijiet interessati

5.2.1. Osservazzjonijiet dwar il-kummenti tas-Sinjura Sinnott

(89) L-awtoritajiet Pollakki jinnutaw li s-Sinjura Sinnott tesprimi tħassib rigward il-legalità tal-għajnuna mogħtija mill-Polonja “għaċ-ċaqliq ta’ Dell mill-Irlanda għal Łódź.”

(90) L-awtoritajiet Pollakki jirreferu għas-sottomissjoni tagħhom tat-18 ta’ Frar 2009 li fiha jindikaw li l-għajnuna mogħtija lil Dell bl-ebda mod mhija maħsuba biex twassal għat-trasferiment tal-attivitajiet mill-Irlanda għal Łódź. L-awtoritajiet Pollakki jiddikjaraw li l-pjan oriġinali ta’ Dell kien li topera ż-żewġ impjanti b’mod parallel u li ż-żewġ impjanti fil-fatt ħadmu b’mod parallel għal ċertu żmien. L-awtoritajiet Pollakki jindikaw li d-deċiżjoni li jinbena impjant f’Łódź ittieħdet fis-sajf tal-2006 (l-MoU mal-Gvern Pollakk ġie ffirmat fid-19 ta’ Settembru 2006). L-awtoritajiet Pollakki josservaw li d-deċiżjoni li jitwaqqfu l-attivitajiet ta’ manifattura f’Limerick ġiet adottata wara reviżjoni interna tard fl-2008 u kienet influwenzata ferm minn deterjorament fil-kundizzjonijiet tas-suq bħala riżultat tal-kriżi ekonomika. L-awtoritajiet Pollakki jindikaw li d-deċiżjoni li jiġi implimentat il-proġett ta’ investiment f’Łódź u d-deċiżjoni li jitwaqqfu l-attivitajiet ta’ manifattura f’Limerick mhumiex relatati b’mod dirett. L-awtoritajiet Pollakki josservaw li meta l-Gvern Pollakk iddeċieda li jagħti l-għajnuna lil Dell Polonja, ma kien hemm ebda kwistjoni tal-għeluq tal-operazzjonijiet ta’ manifattura f’Limerick.

(91) L-awtoritajiet Pollakki jirreferu għas-sottomissjoni tagħhom tat-18 ta’ Frar 2009 li fiha jindikaw li Dell għandha l-intenzjoni li żżomm attivitajiet sinifikanti f’Limerick. L-awtoritajiet Pollakki jinnutaw li, ħlief għall-kummenti tas-Sinjura Sinnott, ma kien hemm l-ebda sottomissjoni mill-awtoritajiet Irlandiżi jew minn partijiet interessati Irlandiżi.

5.2.2. Osservazzjonijiet dwar il-kummenti ta’ HP

(92) L-awtoritajiet Pollakki jaqblu mal-kummenti ta’ HP rigward id-definizzjoni tas-suq tal-prodott għall-kompjuters u s-swieq ġeografiċi għall-kompjuters u s-servers.

(93) L-awtoritajiet Pollakki jinnutaw li l-kummenti ta’ HP jappoġġaw id-definizzjoni tas-suq għall-kompjuters bħala suq uniku.

(94) L-awtoritajiet Pollakki jikkunsidraw li l-kummenti ta’ HP jindikaw li swieq rilevanti għandhom ikunu definiti fil-livell taż-ŻEE jew tal-EMEA. L-awtoritajiet Pollakki jikkunsidraw li s-suq ġeografiku rilevanti għas-servers ma jestendix lil hinn miż-żona tal-EMEA minħabba restrizzjonijiet ta’ ħin u spejjeż ta’ trasport li huma ostakli enormi għall-kummerċ dinji fil-kompjuters u s-servers.

(95) L-awtoritajiet Pollakki jesprimu r-riservi tagħhom dwar il-kummenti ta’ HP rigward id-definizzjoni tas-suq tal-prodott għas-servers. Huma jirrikonoxxu li għalkemm dan is-suq qed isir unifikat bil-mod il-mod b’riżultat tal-evoluzzjoni deskritta minn HP, skont l-awtoritajiet Pollakki, xorta jeżistu differenzi sinifikanti bejn is-servers għaljin u s-servers irħas kemm min-naħa tad-domanda kif ukoll min-naħa tal-provvista. L-awtoritajiet Pollakki jindikaw li s-servers l-irħas jintużaw l-aktar għall-ipproċessar bażiku, filwaqt li servers aktar avvanzati jintużaw għal operazzjonijiet aktar eżiġenti. Min-naħa tal-provvista, mhuwiex faċli għall-manifatturi ta’ servers irħas li jidħlu fis-suq tas-servers għaljin. L-awtoritajiet Pollakki jikkunsidraw li għalkemm, kif tinnota HP, hemm sinjali ta’ dħul ġdid fis-suq tas-servers li ma jidhirx li huwa limitat għal xi wieħed jew ieħor mill-gruppi ta’ prezzijiet, bosta manifatturi jikkonċentraw fis-segment l-irħis, li jirrifletti d-domanda baxxa għal servers aktar avvanzati. L-awtoritajiet Pollakki jindikaw li, mill-perspettiva tal-klijent, is-servers l-irħas jissodisfaw ħtiġijiet differenti mis-servers l-għaljin u jintużaw f’applikazzjonijiet differenti (eż. klijenti li jeħtieġu biss funzjonalità bażika ma jixtrux servers ta’ prestazzjoni għolja, li huma aktar għaljin).

5.2.3. Osservazzjonijiet dwar il-kummenti mill-parti mhux identifikata (il-kompetitur)

5.2.3.1. It-talba għall-kunfidenzjalità mill-parti mhux identifikata

(96) L-awtoritajiet Pollakki jinnutaw li l-parti mhux identifikata titlob trattament ta’ kunfidenzjalità mhux biss fir-rigward tal-identità tagħha, iżda wkoll għal bosta paragrafi tas-sottomissjoni tagħha. L-awtoritajiet Pollakki ma jistgħux jifhmu bosta partijiet tas-sottomissjoni; dan japplika b’mod partikolari għas-sezzjoni dwar l-allegat distorsjoni fis-suq. L-awtoritajiet Pollakki jindikaw li l-Kummissjoni ma tistax tibbaża d-deċiżjoni tagħha fuq kwalunkwe fatt li l-Istat Membru ma ġiex infurmat dwaru. Huma jindikaw li dan jinkludi fatti li għalihom il-partijiet interessati jitolbu trattament kunfidenzjali (28).

(97) Rigward it-talba għall-kunfidenzjalità mill-parti mhux identifikata, il-Kummissjoni tindika li l-evalwazzjoni tagħha għall-fini ta’ din id-Deċiżjoni hija bbażata esklużivament fuq l-informazzjoni pprovduta mill-parti mhux identifikata fil-verżjoni mhux kunfidenzjali tal-kummenti tagħha, kif mibgħuta lill-Polonja. Il-Kummissjoni ma kkunsidratx l-informazzjoni pprovduta mill-parti mhux identifikata fil-verżjoni kunfidenzjali tal-kummenti tagħha (29).

5.2.3.2. Id-dritt tal-parti mhux identifikata li tissottometti kummenti

(98) L-awtoritajiet Pollakki jesprimu dubji dwar id-dritt tal-parti mhux identifikata li tissottometti kummenti. L-awtoritajiet Pollakki jinnutaw li taħt l-Artikoli 1(h), 6(1), u 20(1) tar-Regolament (KE) Nru 659/1999 partijiet interessati biss, jiġifieri partijiet li jistgħu jkunu affettwati mill-għoti tal-għajnuna inkwistjoni, huma intitolati li jissottomettu kummenti. L-awtoritajiet Pollakki jikkunsidraw li l-kummenti kif mibgħuta lilhom ma jidentifikawx sa liema punt il-parti mhux identifikata hija affettwata mill-għoti ta’ għajnuna lil Dell Polonja. L-awtoritajiet Pollakki jħeġġu lill-Kummissjoni sabiex tinjora l-kummenti tal-parti mhux identifikata, li ma wrietx interess suffiċjenti skont l-Artikolu 1(h) tar-Regolament (KE) Nru 659/1999.

(99) Rigward id-dritt tal-parti mhux identifikata li tissottometti kummenti, il-Kummissjoni tindika li l-parti mhux identifikata msemmija fin-nota 4 ta’ qiegħ il-paġna hija kompetitriċi ta’ Dell. Il-Kummissjoni tikkunsidra li, għall-fini ta’ din id-Deċiżjoni, dan il-fatt huwa suffiċjenti sabiex juri l-pożizzjoni legali tal-parti mhux identifikata bħala parti interessata fis-sens tal-Artikolu 1(h) tar-Regolament (KE) Nru 659/1999.

5.2.3.3. Osservazzjonijiet dwar il-kummenti tal-kompetitur rigward il-kwistjonijiet ta’ definizzjoni tas-suq

(100) L-awtoritajiet Pollakki ma jaqblux mal-kummenti tal-kompetitur rigward l-użu tal-figuri tal-volum biex jiġu kkalkulati r-rati ta’ tkabbir. Huma jirreferu għas-sottomissjoni tagħhom tat-18 ta’ Frar 2009, li tispjega għalfejn għandhom ikunu eżaminati l-figuri tal-volum minflok il-figuri tal-valur sabiex ikun determinat jekk suq huwiex sejjer lura. Huma jindikaw li r-RAG jiddikjara b’mod ċar li wieħed għandu josserva r-rata ta’ tkabbir fis-suq rilevanti qabel l-investiment għall-iskop ta’ evalwazzjoni tal-kumpatibbiltà tal-miżura mal-punt 68(b) tar-RAG, u li m’hemmx bażi li fuqha wieħed jista’ jidderoga minn din ir-regola fformulata tant ċar u li wieħed japplika tbassir ta’ tkabbir.

(101) B’risposta għall-kummenti tal-kompetitur rigward id-delineazzjoni ta’ suq għas-servers, l-awtoritajiet Pollakki jargumentaw li jirreferu għal deċiżjoni ta’ amalgamazzjoni li ttieħdet fl-1997 u fl-1998 biex isostnu li l-unika segmentazzjoni xierqa hija x86/mhux x86. Madankollu, huma jsostnu li s-suq evolva b’mod sostanzjali minn dakinhar 'l hawn. Fil-fehma tagħhom, huwa żbaljat li wieħed jafferma li l-klassifikazzjoni f’x86/mhux x86 hija l-istandard offrut mir-riċerkatur tas-suq IDC, minħabba li fid-database ta’ traċċar tas-servers l-IDC joffri l-possibbiltà ta’ sottidiviżjoni tas-suq permezz ta’ aktar minn 20 kriterju. Is-servers b’qawwa ta’ komputazzjoni ogħla jistgħu jinbnew ukoll fuq proċessuri x86 multipli. Il-qawwa meħtieġa tista’ tinkiseb b’servers ta’ arkitettura differenti u l-konfigurazzjonijiet tagħhom. Għaldaqstant is-servers li mhumiex x86 jistgħu jissodisfaw l-istess funzjonjiet tas-servers x86. Ma jistax ikun konkluż li l-ipproċessar avvanzat minn servers x86 mhuwiex possibbli. Is-segment tas-servers avvanzati jinkludi taħlita ta’ servers li mhumiex x86 u dawk x86 li jħaddmu diversi applikazzjonijiet, u li jwasslu l-istess tip ta’ soluzzjoni finali. Kemm is-servers x86 kif ukoll dawk li mhumiex x86 jistgħu jaħdmu fuq sistemi operattivi differenti u għal applikazzjonijiet speċifiċi. Il-klijenti jistgħu jagħżlu t-tip ta’ server biex iħaddmu l-applikazzjonijiet tagħhom. Bosta segmentazzjonijiet jistgħu jiġu analizzati għas-servers (skont l-arkitettura, is-sistema operattiva, il-kumpatibbiltà tal-magna tad-database), iżda l-qawwa ta’ komputazzjoni u l-prestazzjoni tas-servers huma fatturi deċiżivi għall-għażliet tal-klijenti li huma riflessi fil-prezzijiet; dawn ikunu ogħla jekk ir-rekwiżiti huma aktar ikkumplikati u speċjalizzati.

5.2.3.4. Osservazzjonijiet dwar il-kummenti tal-kompetitur rigward l-evalwazzjoni dettaljata

(102) L-osservazzjonijiet tal-awtoritajiet Pollakki dwar il-kummenti tal-kompetitur rigward il-kriterji għall-evalwazzjoni dettaljata huma ppreżentati f’aktar dettall taħt l-intestazzjonijiet rilevanti tas-sottosezzjoni 6.7 ta’ din id-Deċiżjoni.

6. EVALWAZZJONI TAL-MIŻURA TA’ GĦAJNUNA

6.1. Klassifikazzjoni bħala għajnuna mill-Istat

(103) Skont l-Artikolu 87(1) tat-Trattat, ħlief jekk previst mod ieħor mit-Trattat, kull għajnuna mogħtija minn Stat Membru jew permezz ta’ riżorsi tal-Istat fi kwalunkwe forma, li toħloq distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti mhijiex kumpatibbli mas-suq komuni, safejn taffettwa l-kummerċ bejn l-Istati Membri.

(104) L-għajnuna hija mogħtija mill-awtoritajiet Pollakki fil-forma ta’ għotjiet diretti, tnaqqis fil-prezzijiet u eżenzjonijiet mit-taxxa. Tista’ għalhekk titqies li ngħatat minn Stat Membru u permezz ta’ riżorsi tal-Istat fis-sens tal-Artikolu 87(1) tat-Trattat. L-għotja hija mogħtija lil kumpanija waħda, Dell Polonja, u għaldaqstant hija selettiva. L-għajnuna hija mogħtija għal investiment relatat mal-manifattura ta’ kompjuters personali u servers. Peress li dawn il-prodotti huma kkumerċjalizzati bejn l-Istati Membri, il-miżura x’aktarx li taffettwa l-kummerċ bejn l-Istati Membri. L-għajnuna mogħtija lil Dell Polonja ser teħles lill-kumpanija minn spejjeż li normalment ikollha tħallas hija stess u għaldaqstant il-kumpanija tibbenefika minn vantaġġ ekonomiku fuq il-kompetituri tagħha. Minħabba li tiffavorixxi lil Dell Polonja u l-produzzjoni tagħha b’dan il-mod, il-miżura għalhekk toħloq distorsjoni jew thedded li toħloq distorsjoni fil-kompetizzjoni.

(105) B’konsegwenza ta’ dan, il-Kummissjoni tikkunsidra li l-miżura nnotifikata tirrappreżenta għajnuna mill-Istat fis-sens tal-Artikolu 87(1) tat-Trattat.

(106) Ladarba ġie stabbilit li l-miżura notifikata tirrappreżenta għajnuna mill-Istat fis-sens tal-Artikolu 87(1) tat-Trattat, jeħtieġ li jiġi kkunsidrat jekk il-miżura hijiex kumpatibbli mas-suq komuni.

6.2. Legalità tal-miżura ta’ għajnuna

(107) Permezz tan-notifika tal-għajnuna mogħtija lil Dell Polonja qabel ma ġiet implimentata, il-Polonja kkonformat mar-rekwiżit ta’ notifika individwali stabbilit fl-Artikolu 88(3) tat-Trattat (ara Premessa 2).

6.3. Bażi legali għall-evalwazzjoni

(108) Il-Kummissjoni tinnota li minħabba li l-objettiv tal-għajnuna huwa l-promozzjoni tal-iżvilupp reġjonali, il-bażi għall-evalwazzjoni tal-kumpatibbiltà tal-għajnuna mas-suq komuni hija r-RAG.

(109) Il-Kummissjoni tinnota li l-proġett ta’ investiment jista’ jitqies bħala investiment inizjali fis-sens tal-punt 34 tar-RAG, minħabba li jinvolvi investiment f’assi materjali u intanġibbli relatati mat-twaqqif ta’ stabbiliment ġdid.

(110) Il-Kummissjoni barraminnhekk tinnota li l-proġett ta’ investiment inizjali jista’ jitqies bħala proġett ta’ investiment kbir fis-sens tal-punt 60 tar-RAG, minħabba li n-nefqa eliġibbli tiegħu hija ta’ ftit aktar minn Eur 50 miljun, ikkalkulati fuq il-bażi tal-prezzijiet u r-rati tal-kambju fid-data tan-notifika.

(111) Il-Kummissjoni għaldaqstant evalwat il-miżura ta’ għajnuna f’konformità mad-dispożizzjonijiet tar-RAG dwar l-għajnuna għall-investiment reġjonali u, b’mod partikolari, id-dispożizzjonijiet tar-RAG dwar l-għajnuna għal proġetti kbar ta’ investiment kif ukoll f’konformità mal-kriterji għall-evalwazzjoni dettaljata tal-għajnuna reġjonali lil proġetti kbar ta’ investiment stabbiliti fil-Komunikazzjoni tal-Kummissjoni tas-16 ta’ Settembru 2009 (30) (“Il-Komunikazzjoni Gwida”).

(112) F’konformità mal-ġurisprudenza rilevanti (31), il-Kummissjoni għandha twettaq l-evalwazzjoni fuq il-bażi tar-regoli applikabbli fiż-żmien tad-deċiżjoni.

6.4. Kumpatibbiltà mad-dispożizzjonijiet ġenerali tar-RAG

(113) Il-Kummissjoni vverifikat jekk l-għajnuna ngħatatx f’konformità mad-dispożizzjonijiet ġenerali tar-RAG. Din l-evalwazzjoni wasslet għall-osservazzjonijiet li ġejjin:

(114) Skont il-punt 9 tar-RAG, Dell Polonja mhijiex impriża f’diffikultà fis-sens tal-linji gwida tal-Komunità dwar l-għajnuna mill-Istat biex jiġu salvati u ristrutturati impriżi f’diffikultà (32).

(115) Għalkemm bħala regola ġenerali, skont il-punt 10 tar-RAG, il-Kummissjoni ma tiffavorixxix l-għoti ta’ għajnuna reġjonali ad hoc, fid-dawl tal-informazzjoni ppreżentata fil-Premessi 10 u 13, jista’ jiġi kkunsidrat li l-proġett jikkontribwixxi għal strateġija ta’ żvilupp reġjonali koerenti. B’mod partikolari, il-proġett ta’ investiment huwa mistenni li jikkontribwixxi għall-iżvilupp ta’ attività ekonomika fir-reġjun permezz ta’ effetti pożittivi f’termini ta’ ħolqien ta’ impjiegi (impjiegi diretti u mhux diretti), taħriġ u trasferiment ta’ għarfien u effett multiplikatur għal investiment addizzjonali minn servizzi u manifatturi relatati.

(116) Il-proġett jirrappreżenta investiment inizjali fis-sens tal-punt 34 tar-RAG minħabba li jikkonċerna t-twaqqif ta’ stabbiliment ġdid (ara Premessa 12).

(117) F’konformità mal-punt 38 tar-RAG, qabel il-bidu tax-xogħlijiet fuq il-proġett, il-benefiċjarju ssottometta applikazzjoni għall-għajnuna u l-awtoritajiet Pollakki kkonfermaw bil-miktub li, soġġett għall-approvazzjoni tal-Kummissjoni, il-proġett ta’ investiment ta’ Dell Polonja huwa eliġibbli għall-għajnuna (ara Premessa 15).

(118) F’konformità mal-punt 39 tar-RAG, il-kontribuzzjoni tal-benefiċjarju nnifsu għan-nefqa eliġibbli hija ta’ aktar minn 25 % (ara l-Premessa 16).

(119) F’konformità mal-punt 50 tar-RAG, in-nefqa eliġibbli tal-proġett kienet ikkalkulata fuq il-bażi tal-ispejjeż eliġibbli tal-investiment (ara Premessa 14). F’konformità mal-punt 58 tar-RAG, l-għajnuna għall-ħolqien tal-impjiegi kienet ikkalkulata fuq il-bażi ta’ spejjeż tax-xogħol fuq sentejn (l-ispejjeż tal-pagi gross u ħlasijiet oħrajn obbligatorji) għall-persuni ġodda li jiġu impjegati.

(120) F’konformità mal-punt 64 tar-RAG, bl-għoti tan-notifika tal-għajnuna qabel ma ġiet implimentata, il-Polonja kkonformat mar-rekwiżit ta’ notifika individwali (ara Premessa 2).

(121) F’konformità mal-punti 71-75 tar-RAG, ir-regoli dwar l-akkumulazzjoni ta’ għajnuna ġew imħarsa (ara Premessi 2 u 15).

(122) Il-Kummissjoni għalhekk tqis li l-għajnuna hija konformi mad-dispożizzjonijiet ġenerali tar-RAG.

6.5. Kumpatibbiltà mad-dispożizzjonijiet tar-RAG dwar proġetti kbar ta’ investiment

6.5.1. Proġett ta’ investiment uniku

(123) L-investimenti li saru minn Dell Polonja ġew segwiti minn investimenti minn tnejn mill-fornituri tagħha, RR Donnelley Global Turnkey Solutions Poland u Flextronics.

(124) Fid-deċiżjoni ta’ ftuħ (punti 42-51), il-Kummissjoni kkunsidrat li ma kinux jeżistu biżżejjed rabtiet tekniċi, funzjonali u strateġiċi bejn l-investiment li sar minn Dell Polonja u l-investimenti li saru miż-żewġ fornituri tagħha biex dawn jitqiesu li jiffurmaw parti minn proġett ta’ investiment uniku fis-sens tal-punt 60 u tan-nota 55 tal-qiegħ tal-paġna tar-RAG.

(125) Il-Kummissjoni tinnota li ma rċevitx kummenti rigward in-natura ta’ investiment uniku tal-proġett.

(126) Għaldaqstant il-Kummissjoni tikkonferma li l-investimenti li saru minn Dell Polonja minn naħa waħda u mill-fornituri msemmija hawn fuq min-naħa l-oħra ma jistgħux jitqiesu li jiffurmaw parti minn proġett ta’ investiment uniku fis-sens tal-punt 60 u tan-nota 55 tal-qiegħ tal-paġna tar-RAG.

6.6. Kumpatibbiltà mad-dispożizzjonijiet tal-punt 68 tar-RAG – verifika tad-dubji espressi fid-deċiżjoni ta’ ftuħ

(127) Fuq il-bażi tal-informazzjoni pprovduta mill-awtoritajiet Pollakki u mill-partijiet interessati bħala riżultat tal-proċedura ta’ investigazzjoni formali, jeħtieġ li jiġi eżaminat jekk id-dubji espressi fid-deċiżjoni ta’ ftuħ ġewx solvuti.

6.6.1. Kumpatibbiltà mat-test tal-kapaċità ta’ produzzjoni għal desktops/notebooks

6.6.1.1. Swieq rilevanti tal-prodott għal desktops u notebooks

(128) Fid-deċiżjoni ta’ ftuħ (punti 62 u 105), il-Kummissjoni esprimiet dubji dwar jekk, għall-fini ta’ din id-Deċiżjoni, id-desktops u n-notebooks jistgħux jitqiesu li jiffurmaw suq ta’ prodott uniku jew żewġt iswieq tal-prodott rilevanti separati.

(129) Wara li kkunsidrat il-kummenti tal-awtoritajiet Pollakki u tal-partijiet interessati, il-Kummissjoni tinnota li hemm indikazzjonijiet li ċertu grad ta’ sostituzzjoni min-naħa tad-domanda jseħħ fiż-żewġ direzzjonijiet (33) għaż-żewġ prodotti kkonċernati u li ċerti manifatturi, l-aktar Dell, jidhru li huma kapaċi ta’ sostituzzjoni min-naħa tal-provvista (34). Madankollu, hemm ukoll indikazzjonijiet li jeżisti livell sinifikanti ta’ domanda permanenti għall-prodott l-ieħor jew domanda esklużiva għal prodott wieħed jew l-ieħor u li, għal ċerti manifatturi, jistgħu jeżistu ostakli tekniċi, organizzattivi u finanzjarji sinifikanti għat-tibdil tal-produzzjoni minn prodott għall-ieħor.

(130) Għalkemm l-informazzjoni li waslet waqt l-investigazzjoni formali ppermettiet fehim akbar tas-settur tal-kompjuters, il-Kummissjoni hija tal-fehma li din mhijiex suffiċjenti sabiex tkun tista’ twettaq investigazzjoni sinifikanti tas-suq li tagħmilha possibbli li wieħed jiddefinixxi s-suq (swieq) rilevanti tal-prodott għad-desktops u n-notebooks (35). Il-Kummissjoni tinnota għalhekk li d-dubji rigward is-suq rilevanti tal-prodott għad- desktops u n-notebooks ma ġewx solvuti.

(131) Fid-dawl ta’ dan, il-Kummissjoni ssib li, għalkemm huwa possibbli li d-definizzjoni eżatta tas-suq rilevanti tal-prodott għad-desktops u n-notebooks titħalla miftuħa, għall-fini ta’ din id-Deċiżjoni jeħtieġ li wieħed jikkunsidra d-desktops u n-notebooks b’mod separat sabiex jiġu indirizzati l-limitazzjonijiet kompetittivi li jistgħu jeżistu f’każ li d-desktops jitqiesu bħala suq separat tal-prodott (36).

6.6.1.2. Kapaċità ta’ produzzjoni maħluqa mill-proġett

(132) Fid-deċiżjoni ta’ ftuħ (punti 99 u 105), il-Kummissjoni esprimiet dubji dwar jekk kienx xieraq li wieħed jikkunsidra l-effett tal-kapaċità maħluqa mill-proġett fuq il-kapaċità ta’ Dell fiż-ŻEE kollha, minflok il-kapaċità maħluqa mill-proġett waħdu.

(133) Wara li kkunsidrat il-kummenti tal-awtoritajiet Pollakki ppreżentati fil-Premessi 77 u 78, il-Kummissjoni tindika li l-punt 68(b) tar-RAG jirreferi għall-“kapaċità ta’ produzzjoni maħluqa mill-proġett”, li teskludi l-possibbiltà li wieħed jikkunsidra, flimkien mal-kapaċità maħluqa mill-proġett, il-livell ta’ kapaċità ta’ produzzjoni ta’ stabbilimenti jew kumpaniji oħrajn li jinsabu fiż-ŻEE li jappartjenu għal min ser jirċievi l-għajnuna. Fil-fatt, jekk, għall-fini li jiġi stabbilit jekk intlaħaqx il-limitu tal-punt 68(b) tar-RAG, iż-żidiet fil-kapaċità fi Stat Membru wieħed jistgħu jiġu kkumpensati minn tnaqqis fi Stat Membru ieħor – li bħala riżultat ta’ dan, pereżempju, ma jkunx hemm żieda netta fil-kapaċità fil-livell tal-kumpanija – dan ikun ifisser li mill-inqas kategorija waħda importanti ta’ każijiet ta’ għajnuna mill-Istat potenzjalment ta’ ħsara jistgħu jaħarbu minn skrutinju dettaljat, jiġifieri dawk il-miżuri ta’ għajnuna li jkollhom l-effett li jżidu l-kapaċità ta’ produzzjoni fi Stat Membru għad-detriment ta’ Stat Membru ieħor, fejn il-kapaċità tonqos minħabba l-għajnuna. Kif indikat fil-paragrafi 52-53 tal-Komunikazzjoni Gwida, dawn il-miżuri jistgħu jmorru ferm kontra l-loġika fundamentali tal-għajnuna reġjonali u għaldaqstant għandhom ikunu kkontrollati.

(134) Wara li kkunsidrat il-kummenti tal-awtoritajiet Pollakki ppreżentati fil-Premessa 79, il-Kummissjoni tikkunsidra li jeħtieġ li wieħed jikkunsidra l-effetti taż-żieda fil-kapaċità tal-produzzjoni li ssir possibbli bil-proġett, kif innotifikat, u li ma jistax jiġi kkunsidrat tnaqqis fil-kapaċità f’faċilitajiet ta’ produzzjoni oħrajn fiż-ŻEE jekk tali tnaqqis fil-kapaċità ta’ produzzjoni ma jiffurmax parti mill-proġett ta’ investiment li għalih ġiet innotifikata l-għajnuna u għaldaqstant mhuwiex affettwat mill-għajnuna. Il-Kummissjoni tindika li fid-deċiżjoni dwar il-każ ta’ għajnuna mill-Istat N 158/05 Getrag Ford Transmissions Slovakia s.r.o., iċċitat mill-awtoritajiet Pollakki, it-tnaqqis antiċipat tal-kapaċità fi Stat Membru kien parti mill-proġett innotifikat.

(135) Wara li kkunsidrat il-kummenti tal-awtoritajiet Pollakki ppreżentati fil-Premessa 80, il-Kummissjoni tinnota li minħabba l-flessibbiltà tal-produzzjoni fl-impjant, il-kapaċità kollha maħluqa mill-proġett tista’ fil-prinċipju tiġi allokata għall-produzzjoni ta’ kwalunkwe wieħed mit-tliet prodotti kkonċernati (37).

(136) Fid-dawl ta’ dan li ntqal, il-Kummissjoni hija tal-fehma li t-tnaqqis fil-kapaċità ta’ produzzjoni ta’ benefiċjarju fi Stat Membru ieħor ma jistax jiġi kkunsidrat. Il-Kummissjoni tikkonkludi li l-kapaċità ta’ produzzjoni maħluqa bil-proġett taqbeż il-5 % tas-suq fis-swieq tal-prodott ikkonċernati.

6.6.1.3. L-użu tal-figuri tal-volum għall-kalkolu tar-rati ta’ tkabbir

(137) Fid-deċiżjoni ta’ ftuħ (punti 100 u 105), il-Kummissjoni esprimiet dubji dwar jekk tistax tikkalkula r-rata medja ta’ tkabbir annwali tal-prodotti kkonċernati mill-proġett ta’ investiment, skont il-punt 68(b) tar-RAG, biss fuq il-bażi tal-figuri tal-volum.

(138) Il-Kummissjoni tinnota li t-tkabbir negattiv tad-desktops f’termini ta’ valur jista’ jirrifletti t-tnaqqis qawwi fil-prezzijiet ta’ bejgħ medji tad-desktops. Din ir-rata ta’ tkabbir negattiv f’termini ta’ valur tista’ tindika li ż-żieda fil-volum mhijiex suffiċjenti sabiex tikkumpensa għat-tnaqqis fid-dħul marġinali, li huwa karatteristika ta’ suq li sejjer lura. Il-Kummissjoni tinnota li l-istess tnaqqis fil-prezzijiet medji tal-bejgħ tad-desktops japplika wkoll għan-notebooks u s-servers. Madankollu, kuntrarju għad-desktops, ir-rata ta’ tkabbir pożittiv kemm f’termini ta’ volum kif ukoll ta’ valur għan-notebooks u s-servers tindika li t-tnaqqis fil-prezzijiet medji tal-bejgħ huwa aktar minn ikkumpensat miż-żieda fil-kwantitajiet mibjugħa.

(139) Fid-dawl ta’ dan li ntqal, il-Kummissjoni hija tal-fehma li, għall-fini ta’ evalwazzjoni dwar jekk id-desktops jirrappreżentawx suq li sejjer lura taħt id-definizzjoni plawżibbli tas-suq fejn id-desktops jitqiesu bħala suq separat tal-prodott, ma tistax tikkalkula r-rata medja ta’ tkabbir annwali tad-desktops kif imsemmi fil-punt 68(b) tar-RAG, fuq il-bażi tal-figuri tal-volum biss.

6.6.1.4. Konklużjoni rigward it-test taż-żieda fil-kapaċità ta’ produzzjoni għad- desktops/notebooks

(140) Il-Kummissjoni tikkonkludi li f’każ li d-desktops jiġu kkunsidrati li huma suq separat tal-prodott min-notebooks, l-għajnuna tista’ tqajjem tħassib dwar il-kompetizzjoni fis-sens li tikkostitwixxi, għas-suq tad-desktops, għajnuna lil kumpanija f’settur li sejjer lura. Rigward id-desktops, jeħtieġ għalhekk li ssir evalwazzjoni dettaljata tal-effetti tal-għajnuna.

6.6.2. Kumpatibbiltà mat-test dwar is-sehem fis-suq għas-servers

6.6.2.1. Delineazzjoni tas-suq rilevanti tal-prodott għas-servers

(141) Fid-deċiżjoni ta’ ftuħ (punti 65-67, 72 u 105), il-Kummissjoni ddikjarat li kien xieraq li tkun segwita definizzjoni ta’ suq ibbażata fuq il-klassi tal-prodott/il-medda ta’ prezzijiet sabiex jiġi delineat is-suq tas-servers, iżda esprimiet dubji dwar jekk is-segmentazzjoni skont il-klassi tal-prodott/il-medda ta’ prezzijiet kinitx tirrappreżenta d-delineazzjoni xierqa ta’ suq għas-servers.

(142) Wara li kkunsidrat il-kummenti li rċeviet, il-Kummissjoni tikkunsidra li l-opinjoni inizjali tagħha li s-segmentazzjoni tas-servers skont il-klassi tal-prodott/il-medda ta’ prezzijiet tirrappreżenta l-aktar delineazzjoni ta’ suq adatatta f’dan il-każ tista’ tkun kontradetta permezz ta’ argumenti favur delineazzjonijiet plawżibbli oħrajn tas-suq.

(143) Fid-dawl ta’ dak li qed jintqal hawn fuq, il-Kummissjoni tqis li d-dubji rigward id-delineazzjoni adattata ta’ suq li għandha tkun applikata għall-fini tal-kejl tas-sehem ta’ Dell fis-suq tas-servers ma ġewx solvuti.

6.6.2.2. Suq ġeografiku rilevanti għas-servers

(144) Fid-deċiżjoni ta’ ftuħ (punti 78-81 u 105), il-Kummissjoni esprimiet dubji dwar jekk is-suq ġeografiku rilevanti għas-servers għandux jiġi kkunsidrat li huwa mifrux maż-ŻEE kollha, fil-livell tar-reġjun tal-EMEA jew mad-dinja kollha.

(145) Rigward il-kummenti tal-awtoritajiet Pollakki, il-Kummissjoni tikkunsidra li l-argumenti mressqa huma speċifiċi għall-mudell ta’ negozju ta’ Dell u għall-mod operattiv tagħha u mhux neċessarjament japplikaw għal manifatturi oħrajn tas-servers jew jirriflettu l-funzjoni ġenerali tas-suq tas-servers.

(146) Il-Kummissjoni tinnota li l-kummenti mill-partijiet interessati jindikaw li l-kummerċ fis-servers iseħħ f’livell usa’ miż-ŻEE jew mir-reġjun tal-EMEA u li bosta manifatturi joperaw fil-livell dinji.

(147) Madankollu, il-Kummissjoni tindika li s-suq ġeografiku għas-servers huwa rilevanti biss meta jiġi kkunsidrat is-sehem tas-suq ta’ Dell għas-servers x86.

(148) Fid-dawl ta’ dak li qed jintqal hawn fuq, il-Kummissjoni tikkunsidra li, għalkemm jista’ jkun hemm raġunijiet biex jitqies li s-suq ġeografiku għas-servers huwa mifrux mad-dinja kollha, minħabba li jibqgħu dubji rigward id-delineazzjoni xierqa tas-suq tal-prodott għas-servers, is-suq ġeografiku għas-servers jista’ jitħalla miftuħ.

6.6.2.3. Konklużjoni rigward it-test dwar is-sehem fis-suq għas-servers

(149) Il-Kummissjoni tikkonkludi li, skont id-definizzjoni ta’ suq użata għas-servers, l-għajnuna tista’ tqajjem tħassib dwar il-kompetizzjoni. B’mod partikolari, f’każ li tintuża d-delineazzjoni ta’ x86/mhux x86, il-miżura tirrappreżenta, għas-segment x86 tas-suq tal-prodott, għajnuna lil kumpanija b’sehem li jaqbeż il-25 % tas-suq rilevanti fil-livell dinji. Rigward is-suq tas-servers, jeħtieġ għalhekk li ssir evalwazzjoni dettaljata tal-effetti tal-għajnuna.

6.6.3. Konklużjoni rigward id-dubji espressi fid-deċiżjoni ta’ ftuħ

(150) Il-Kummissjoni tikkunsidra li d-dubji espressi fid-deċiżjoni ta’ ftuħ dwar jekk l-għajnuna tissodisfax il-kundizzjonijiet definiti fil-punti 68(a) u 68(b) tar-RAG ma ġewx solvuti.

(151) F’konformità mal-punt 68 tar-RAG, f’każ li kwalunkwe wieħed miż-żewġ limiti definiti fil-punt 68(a) u 68(b) tar-RAG jinqabeż għall-miżura li qiegħda tiġi evalwata (38), jeħtieġ li ssir verifika dettaljata, wara l-ftuħ tal-proċedura prevista fl-Artikolu 88(2) tat-Trattat, dwar jekk l-għajnuna hijiex meħtieġa sabiex tipprovdi effett ta’ inċentiv għall-investiment u jekk il-benefiċċji tal-miżura ta’ għajnuna jegħlbux id-distorsjoni li jirriżulta tal-kompetizzjoni u l-effett fuq il-kummerċ bejn l-Istati Membri.

6.7. Evalwazzjoni dettaljata

(152) L-evalwazzjoni dettaljata ssir fuq il-bażi tal-Komunikazzjoni Gwida, li tistabbilixxi l-kriterji tal-evalwazzjoni tal-effetti pożittivi u negattivi tal-għajnuna.

6.7.1. Effetti pożittivi tal-għajnuna

6.7.1.1. Objettiv tal-għajnuna

Kummenti tal-Polonja

(153) L-awtoritajiet Pollakki jindikaw li l-investiment ta’ Dell fil-Provinċja ta’ Łódź huwa impenn fit-tul (il-faċilitajiet tal-manifattura għandhom jinżammu għal mill-inqas ħames snin wara li jitlestew u l-impjiegi maħluqa għandhom jinżammu għal ħames snin) u jirrappreżenta wkoll preċedent kbir li jista’ jwitti t-triq għal aktar investimenti fil-provinċja. Huwa għalhekk impenn kredibbli lejn il-Provinċja ta’ Łódź li għandu jgħin joħloq impjiegi diretti u jistimula l-iżvilupp reġjonali.

(154) Dan l-impatt pożittiv huwa msaħħaħ mill-effett ta’ ragruppar li l-proġett ta’ investiment x’aktarx li jqanqal, billi jinkoraġġixxi ditti fl-istess industrija jew f’industriji relatati li jistabbilixxu ruħhom fil-viċinanzi sabiex jibbenefikaw minn ekonomiji ta’ skala jew ta’ ambitu esterni.

(155) B’mod partikolari, il-kontribut ta’ Dell għall-ħolqien tal-impjiegi fil-Provinċja ta’ Łódź (39) aktarx li jaqbeż l-2 500 (40) impjieg dirett sa Jannar 2010 (41), flimkien ma’ madwar 1 300 impjieg indirett minn fornituri, sottokuntratturi u fornituri tas-servizzi li jinsabu fir-reġjun.

(156) F’termini ta’ żvilupp reġjonali, l-awtoritajiet Pollakki jindikaw ukoll l-impatt tal-investiment fuq dan li ġej: — Edukazzjoni: Dell tikkoopera ma’ żewġ istituti lokali ta’ edukazzjoni ogħla (42) (eż. billi tagħti boroż ta’ studju, tikkummissjona studji jew toffri apprendistati) u għandha l-ħsieb li tibda taħdem ma’ istituti oħrajn simili fil-Provinċja ta’ Łódź (43). Dell tieħu sehem ukoll fil-Programm ta’ Żvilupp tar-Riżorsi Umani f’Łódź li huwa inizjattiva tal-belt ta’ Łódź (44). Bħal ma seħħ fl-Irlanda (45), din il-kooperazzjoni ma’ istituti lokali ta’ edukazzjoni ogħla u mal-gvern lokali għandha tikkontribwixxi għall-innovazzjoni lokali u għall-iżvilupp ta’ ekonomija bbażata fuq l-għarfien u fuq is-soċjetà tal-informazzjoni, — Trasferiment ta’ għarfien: l-impjant ta’ Dell fil-Polonja huwa fost l-aktar avvanzati fid-dinja, għaldaqstant huwa ferm possibbli li l-għarfien ikollu riperkussjonijiet fl-ekonomija lokali. L-effetti tar-riperkussjonijiet tal-għarfien sejrin jittieħdu mill-proċessi ta’ ġestjoni u ta’ produzzjoni li Dell ser tintroduċi fil-provinċja, li jirriżultaw fit-tixrid ta’ ħiliet operattivi, finanzjarji, tekniċi, loġistiċi (46) u ta’ ġestjoni tal-klijenti, kif diġà seħħ f’Limerick. Dell sejra tipprovdi wkoll firxa ta’ opportunitajiet ta’ taħriġ lill-ħaddiema tagħha. (47) Il-proġett huwa mistenni li jikkontribwixxi għall-ħolqien u t-tixrid ta’ ħiliet fl-ICT u l-istabbiliment ta’ ċentru multidimensjonali bħal f’Limerick (bl-użu ta’ ħiliet operattivi, finanzjarji, tekniċi, loġistiċi u ta’ ġestjoni tal-klijenti), — Effett multiplu: il-preżenza ta’ Dell sejra tgħin tgħolli l-istandards ta’ għajxien fil-Provinċja ta’ Łódź billi żżid il-produzzjoni tal-ekonomija lokali u l-flussi monetarji fil-provinċja. Bl-għan li jistmaw l-effett multiplu potenzjali tal-investiment ta’ Dell, l-awtoritajiet Pollakki jirreferu għar-riżultati ta’ studju li għamlet Dell fuq investiment simili fl-Istati Uniti. L-istudju (48) juri li bħala medja għal kull impjieg maħluq f’Dell, jinħolqu żewġ impjiegi fil-livell lokali u 2,5 impjiegi oħrajn jinħolqu f’reġjuni oħrajn tal-Istati Uniti. Fuq din il-bażi, il-pagi ta’ Dell stmati għal Eur 17,3 miljun fis-sena huma mistennija li joħolqu Eur 13-il miljun oħra għal impjiegi ġodda fil-Provinċja ta’ Łódź, u Eur 9,5 miljun fis-sena għall-Polonja kollha.

Kummenti tal-kompetitur

(157) Il-kompetitur jesprimi dubji dwar il-ħolqien ta’ impjiegi indiretti. Huwa jsostni li investituri anċillari ma jwessgħux il-kapaċitajiet ta’ produzzjoni tagħhom iżda minflok iżidu l-użu ta’ faċilitajiet eżistenti fil-Polonja. Il-kompetitur jikkunsidra wkoll li l-investimenti indiretti huma stmati ogħla u li l-benefiċċji li jirriżultaw mill-preżenza ta’ Dell fil-provinċja ser ikunu limitati.

Analiżi u konklużjoni

(158) Il-Kummissjoni tinnota li l-awtoritajiet Pollakki pprovdew informazzjoni rigward l-objettiv tal-għajnuna u l-effetti tal-proġett ta’ investiment fuq l-iżvilupp reġjonali, l-edukazzjoni, ir-riperkussjonijiet tal-għarfien, l-effetti multipli potenzjali, il-ħolqien ta’ impjiegi diretti u indiretti.

(159) Il-Kummissjoni tikkunsidra li l-awtoritajiet Pollakki pprovdew informazzjoni adegwata sabiex juru li l-proġett ser jikkontribwixxi għall-iżvilupp ekonomiku fil-Provinċja ta’ Łódź.

(160) Il-Kummissjoni tikkunsidra li l-kummenti tal-kompetitur mhumiex sostanzjati u għaldaqstant ma jistgħux jiġu kkunsidrati.

(161) Fid-dawl ta’ dak li qed jintqal hawn fuq, il-Kummissjoni tqis li l-investiment aktarx li jagħmel kontribut globali pożittiv għall-iżvilupp ekonomiku fil-Provinċja ta’ Łódź u li bħala tali dan ser jgħin sabiex jiġi ssodisfat l-objettiv ta’ żvilupp reġjonali.

6.7.1.2. Adegwatezza tal-istrument ta’ għajnuna

(162) Kif iddikjarat fil-paragrafi 17 u 18 tal-Komunikazzjoni Gwida, l-għajnuna mill-Istat fil-forma ta’ investiment inizjali hija biss mod wieħed kif wieħed jegħleb il-fallimenti tas-suq u jippromwovi l-iżvilupp ekonomiku f’reġjuni żvantaġġati. L-għajnuna tirrappreżenta strument adegwat meta tipprovdi vantaġġi speċifiċi mqabbla ma’ miżuri oħrajn ta’ politika. Skont il-paragrafu 18 tal-Komunikazzjoni Gwida, “miżuri li għalihom l-Istat Membru kkunsidra opzjonijiet oħrajn ta’ politika, u li għaliha jiġu stabbiliti l-vantaġġi tal-użu ta’ strument selettiv bħall-għajnuna mill-Istat lil kumpanija speċifika, jitqiesu li huma strument adegwat.”

Kummenti tal-Polonja

(163) Fis-sottomissjoni tagħhom tat-18 ta’ Frar 2009, l-awtoritajiet Pollakki spjegaw fid-dettall li l-għoti ta’ għajnuna mill-Istat lil proġetti kbar b’benefiċċji reġjonali bħall-investiment minn Dell Polonja f’Łódź kien l-uniku mezz adegwat biex jiġu ndirizzati n-nuqqasijiet ekonomiċi tal-provinċja (minbarra l-miżuri ġenerali li kienu diġà ġew implimentati).

(164) Fuq il-bażi tas-sejbiet tal-istudju LECG, l-awtoritajiet Pollakki jindikaw li minkejja miżuri ġenerali biex jiġi appoġġat l-iżvilupp ekonomiku fil-livelli nazzjonali u reġjonali permezz ta’ investiment f’infrastruttura bażika u fatturi produttivi, b’mod partikolari permezz tal-użu tal-Fondi Strutturali, differenzi reġjonali kbar qegħdin ikomplu jaffettwaw lill-Polonja kollha u lill-Provinċja ta’ Łódź b’mod partikolari. B’mod partikolari, id-dejta pprovduta mill-istudju tindika li l-PGD per capita fil-Provinċja ta’ Łódź Province huwa taħt il-medja nazzjonali, filwaqt li l-qgħad jinsab ‘il fuq mill-medja nazzjonali u l-qgħad fit-tul huwa wkoll ogħla milli fil-Polonja kollha. Il-livell medju ta’ paga fil-provinċja huwa wkoll taħt il-medja nazzjonali. Barra minn hekk, id-differenzi bejn il-livelli tal-pagi fil-Provinċja ta’ Łódź u l-Polonja kollha żdiedu matul l-2004-2007.

(165) L-awtoritajiet Pollakki jindikaw ukoll li miżuri ġenerali implimentati fil-Polonja kollha sabiex tiġbed lejha l-investiment jidhru li kellhom effett limitat fuq il-volum ta’ investiment dirett barrani (IDB). Skont id-dejta pprovduta mill-istudju, il-Polonja għandha wieħed mill-aktar livelli baxxi ta’ IDB bħala perċentwal tal-PGD meta mqabbla ma’ Stati Membri oħrajn li ngħaqdu mal-Komunità mill-2004.

(166) L-awtoritajiet Pollakki jikkunsidraw li n-nuqqas ta’ żvilupp relattiv tal-Provinċja ta’ Łódź jindika ħtieġa għal intervent aktar immirat fil-provinċja. L-awtoritajiet Pollakki jinnutaw f’dan ir-rigward li, billi jibbenefikaw lis-suq tax-xogħol u jippromwovu l-iżvilupp tal-infrastruttura, l-investimenti l-kbar spiss jagħtu bidu għal investimenti oħrajn permezz tar-ragruppar ta’ attività ekonomika u l-effetti assoċjati tagħha (konċentrazzjoni industrijali, tkabbir indirett, riperkussjonijiet teknoloġiċi u ta’ għarfien). L-għajnuna mill-Istat mogħtija sabiex tappoġġa proġetti kbar ta’ investiment tista’ għalhekk tkun mezz effettiv sabiex jiżdied l-iżvilupp reġjonali.

Kummenti tal-kompetitur

(167) Il-kompetitur isostni li minħabba li l-għajnuna hija pprovduta bħala għajnuna ad hoc u mhux taħt xi skema, il-Polonja mhijiex obbligata li tagħmilha disponibbli għall-operaturi kollha fis-settur fuq termini ugwali. Il-kompetitur jinnota li għajnuna simili tista’ fil-prinċipju tiġi offruta lill-kompetituri ta’ Dell, iżda jiddubita kemm fil-klima ekonomika attwali għotja ta’ 'l fuq minn Eur 50 miljun titpoġġa għad-dispożizzjoni ta’ manifattur ieħor tal-kompjuters.

(168) Il-kompetitur jindika li, skont il-punt 10 tar-RAG, għajnuna ad hoc tista’ tingħata biss f’ċirkustanzi eċċezzjonali. Il-kompetitur jikkunsidra li l-użu ta’ għajnuna ad hoc mhuwiex iġġustifikat u lanqas xieraq minħabba li din sejra żżid is-saħħa fis-suq ta’ kumpanija f’suq fejn għandha sehem sinifikanti fil-provvista, jiġifieri fis-servers, u f’suq li sejjer lura, jiġifieri dak tad-desktops.

Osservazzjonijiet mill-Polonja dwar il-kummenti tal-kompetitur

(169) L-awtoritajiet Pollakki jindikaw li l-kummenti tal-kompetitur ma jissuġġerixxux li l-iżvantaġġi ekonomiċi tal-Provinċja ta’ Łódź jistgħu jingħelbu minn mezzi oħra għajr l-għajnuna mill-Istat lil proġett kbir ta’ investiment. L-awtoritajiet Pollakki jinnutaw li l-uniku punt li għamel il-kompetitur huwa li għajnuna simili mhijiex disponibbli għal operaturi oħrajn. Skont l-awtoritajiet Pollakki, din id-dikjarazzjoni hija bbażata fuq nuqqas ta’ fehim tal-kunċett ta’ adegwatezza kif stabbilita fir-RAG li jirrikjedi li l-Kummissjoni tanalizza jekk l-objettiv tal-għajnuna setgħax inkiseb b’mezzi oħrajn. L-awtoritajiet Pollakki jikkunsidraw li l-kompetitur ma jagħmilx suġġerimenti bħal dawn.

Analiżi u konklużjoni

(170) Il-Kummissjoni tinnota li l-awtoritajiet Pollakki jibbażaw l-argumenti tagħhom rigward l-adegwatezza tal-istrument tal-għajnuna fuq analiżi makroekonomika tal-fatturi li jaffettwaw l-iżvilupp ekonomiku fil-livell nazzjonali u reġjonali fil-Polonja. Huma jindikaw li għalkemm il-Polonja b’mod ġenerali u l-Provinċja ta’ Łódź b’mod partikolari huma żoni żvantaġġati, miżuri ġenerali fil-Polonja kollha (kuntrarju għall-għajnuna ad hoc għal proġetti kbar ta’ investiment fi provinċji partikolari) kellhom effett limitat fuq il-volum ta’ IDB u li għad hemm nuqqasijiet reġjonali sinifikanti fil- Polonja. L-awtoritajiet Pollakki jindikaw li l-Provinċja ta’ Łódź hija waħda mir-reġjuni bl-aktar PGD per capita baxx, bl-ogħla qgħad u bl-aktar pagi gross medji baxxi fix-xahar. L-awtoritajiet Pollakki jikkonkludu li ladarba l-fallimenti tas-suq ma jħallux lis-suq jaħdem b’mod normali, l-għajnuna mill-Istat lil proġetti kbar ta’ investiment hija mezz effettiv biex jiżdied l-iżvilupp reġjonali permezz tal-konċentrazzjoni ta’ attività industrijali u ragruppar u l-effetti assoċjati tagħhom (attrazzjoni, riperkussjonijiet, tkabbir indirett).

(171) Rigward l-osservazzjonijiet tal-Polonja, il-Kummissjoni tinnota li l-awtoritajiet Pollakki ssottomettew provi ekonomiċi komprensivi li jindikaw li l-għoti tal-għajnuna mill-Istat lil proġetti kbar ta’ investiment b’benefiċċji reġjonali bħal ma hu l-proġett immexxi minn Dell Polonja hija mezz adegwat biex jiġu indirizzati n-nuqqasijiet ekonomiċi tal-Provinċja ta’ Łódź (minbarra miżuri ġenerali li diġà ġew implimentati).

(172) Rigward il-kummenti tal-kompetitur, il-Kummissjoni tindika li, ħlief għal skemi ta’ għajnuna fiskali fejn l-għajnuna tingħata b’mod awtomatiku għal nefqiet li jikkwalifikaw mingħajr diskrezzjoni min-naħa tal-awtoritajiet, l-Istat Membru mhuwiex obbligat li jagħmel l-għajnuna disponibbli għall-operaturi kollha fis-settur fuq termini ugwali, inkluż f’każ ta’ għajnuna mogħtija taħt skemi ta’ għajnuna approvati jew eżistenti. Il-Kummissjoni barraminnhekk tindika li, għalkemm għajnuna ad hoc individwali għandha tkun iġġustifikata fuq il-bażi tal-objettiv tal-għajnuna u tal-effetti tagħha, dan mhuwiex relatat mal-adegwatezza tal-istrument ta’ għajnuna, li tikkonċerna jekk l-għajnuna hijiex meħtieġa meta mqabbla ma’ miżuri ta’ politika ġenerali, irrispettivament min-natura ta’ tali għajnuna.

(173) Fid-dawl ta’ dan li ntqal hawn fuq, il-Kummissjoni tqis li l-għajnuna nnotifikata hija strument adegwat li bih jista’ jinkiseb l-objettiv tal-għajnuna.

6.7.1.3. L-effett ta’ inċentiv

(174) Fid-deċiżjoni ta’ ftuħ (punt 108), il-Kummissjoni fittxet provi dwar jekk, u sa liema punt, l-għajnuna kienet affettwat id-deċiżjonijiet ekonomiċi tal-kumpanija sabiex tevalwa l-effett ta’ inċentiv tal-għajnuna, kif definit fil-paragrafi 19-28 tal-Komunikazzjoni Gwida.

(175) Il-paragrafu 22 tal-Komunikazzjoni Gwida semmi żewġ xenarji alternattivi li fihom jista’ jiġi ppruvat l-effett ta’ inċentiv. Fl-ewwel xenarju “l-għajnuna tagħti inċentiv li tiġi adottata deċiżjoni pożittiva ta’ investiment għaliex investiment li altrimenti ma setax ikun profittabbli għall-kumpanija fi kwalunkwe lokalità jista’ jseħħ fir-reġjun megħjun.” Fit-tieni xenarju, “l-għajnuna tagħti inċentiv biex wieħed jagħżel li jagħmel l-investiment ippjanat fir-reġjun ġeografiku rilevanti minflok x’imkien ieħor għaliex ikun qed jikkumpensa għall-iżvantaġġi u l-ispejjeż netti marbuta ma’ post fir-reġjun megħjun.”

(176) Il-paragrafu 23 tal-Komunikazzjoni Gwida jiddikjara li “l-Istat Membru għandu jagħti prova lill-Kummissjoni tal-eżistenza ta’ effett ta’ inċentiv tal-għajnuna”, “jispeċifika liema xenarju għandu japplika” u “jipprovdi […] deskrizzjoni komprensiva tax-xenarju alternattiv.”

(177) L-awtoritajiet Pollakki pprovdew tagħrif dwar l-effett ta’ inċentiv u l-proporzjonalità tal-għajnuna. B’mod partikolari, l-awtoritajiet Pollakki indikaw fis-sottomissjoni tagħhom tat-18 ta’ Frar 2009 li, fl-2005-2006, Dell kienet iddeterminat il-karatteristiċi meħtieġa tal-proġett sabiex twieġeb għad-domanda mbassra u kienet iddeċidiet li twettaq il-proġett irrispettivament mis-sit tiegħu. Għalhekk m’hemm l-ebda skop li jiġi kkunsidrat, kif previst fl-ewwel xenarju, jekk l-investiment kienx ser jitwettaq jew le.

(178) Fir-rigward tal-paragrafu 25 tal-Komunikazzjoni Gwida, il-Kummissjoni tinnota li l-għajnuna taqa’ taħt it-tieni xenarju. Jeħtieġ għalhekk li jiġu kkunsidrati l-effetti tal-għajnuna f’termini ta’ preferenza tas-sit tagħha fir-reġjun fil-mira minflok f’reġjun ieħor (li, fix-xenarju alternattiv, huwa preżunt li ma tingħatalu l-ebda għajnuna).

Kummenti tal-Polonja

(179) Fis-sottomissjoni tagħhom tat-18 ta’ Frar 2009, l-awtoritajiet Pollakki jindikaw li, sabiex jiġi ddeterminat is-sit tal-proġett, Dell analizzat u qabblet l-ispejjeż u l-benefiċċji ta’ bosta siti potenzjali u, bħala riżultat, għażlet żewġ siti potenzjali għall-proġett ta’ investiment, jiġifieri Łódź fil-Polonja u Nitra fis-Slovakkja (49).

(180) Fir-rebbiegħa tal-2006 Dell wettqet analiżi, ippreżentata f’dokument kunfidenzjali tal-kumpanija sottomess mill-awtoritajiet Pollakki, sabiex tidentifika u tirrevedi l-fatturi ta’ spejjeż li jirrappreżentaw id-differenzi ewlenin fl-evalwazzjoni tal-vantaġġi komparattivi taż-żewġ siti, li kienu: […] (50). Id-dokument kien fih ukoll tqabbil kwantitattiv tad-differenza fl-ispejjeż fil-valur nett preżenti (NPV) bejn iż-żewġ siti kkunsidrati għall-proġett (51).

(181) Fuq il-bażi ta’ dan id-dokument, il-konsulent LECG wettaq analiżi tal-NPV tad-differenzi fl-ispejjeż bejn iż-żewġ siti kkunsidrati għall-proġett. Meta jikkunsidra s-sitwazzjoni alternattiva, l-istudju ta’ LECG jissuġġerixxi li l-iżvantaġġi ta’ stabbiliment fil-Provinċja ta’ Łódź minflok fir-reġjun ta’ Nitra f’termini ta’ […] u […] mhumiex megħluba mill-vantaġġi ta’ Łódź f’termini ta’ […] u […]. L-analiżi tal-NPV, ikkalkulat fuq l-2007-18, tikkonkludi li, globalment, fl-assenza ta’ għajnuna (kemm f’Łódź kif ukoll f’Nitra), kien ikun ta’ vantaġġ akbar għal Dell li tillokalizza l-proġett f’Nitra minflok f’Łódź (ara t-tabella ta’ hawn taħt). Valur preżenti tad-differenza fl-ispejjeż bejn Lódź u Nitra (Eur eluf) Kategorija/likwidità NPV snin 1-12 […] ta’ Łódź (…) […] ta’ Łódź (…) […] ta’ Łódź (…) […] ta’ Łódź (…) Total tal-iżvantaġġ tan-NPV tal-Provinċja ta’ Łódź (eskluża l-għajnuna mill-Istat) –40 360 NB: Il-fattur ta’ skont użat għall-evalwazzjoni tal-likwidità kollha, inkluża dik relatata mal-għajnuna, hija l-ispiża medja ppeżata tal-kapital (WACC) ta’ […] % użata minn Dell fl-evalwazzjoni tagħha tal-proġetti ta’ investiment b’mod ġenerali. Il-konverżjonijiet tal-valuta jużaw ir-rata medja tal-kambju għal Settembru 2006 (data tal-MoU bejn Dell u l-Gvern Pollakk). Sors: kalkoli ta’ LECG ibbażati fuq dejta pprovduta minn Dell.

(182) L-awtoritajiet Pollakki jindikaw li Dell ma kellha l-ebda dokument formali ieħor li jqabbel iż-żewġ siti ta’ investiment magħżula minn fost l-oħrajn. Dell ma kelliex ħtieġa li tħejji dokumenti bħal dawn, minħabba li l-proċess ta’ teħid ta’ deċiżjoni kien ibbażat fuq ir-rakkomandazzjonijiet tat-tim ta’ għażla tas-sit għall-Bord tad-Diretturi. It-tim tal-għażla tas-sit evalwa bir-reqqa s-siti kollha possibbli wara sensiela ta’ żjarat u negozjati mal-awtoritajiet dwar il-pakkett ta’ għajnuna mill-Istat sabiex jagħmel rakkomandazzjonijiet lill-Bord tad-Diretturi rigward id-deċiżjoni finali.

(183) L-awtoritajiet Pollakki jindikaw li l-MoU, li jikkostitwixxi l-ittra ta’ intenzjoni, huwa l-aħħar dokument li jikkonferma d-deċiżjoni ta’ Dell li tinvesti fil-Polonja fuq it-termini miftiehma, b’mod partikolari li jinkludi l-pakkett ta’ għajnuna mill-Istat.

(184) L-awtoritajiet Pollakki jinnutaw li t-termini ta’ investiment u b’mod partikolari l-għajnuna kienu soġġetti għal negozjati twal bejn Dell u diversi istituzzjonijiet li jirrappreżentaw lill-Gvern Pollakk (immexxija mill-Informazzjoni Pollakka u l-Aġenzija għall-Investiment Barrani). Laqgħat inizjali saru f’April 2005, segwiti minn sensiela ta’ żjarat f’diversi siti fil-Polonja. Saru offerti preliminari ta’ għajnuna lil Dell tard fl-2005. In-negozjati fuq il-formulazzjoni tal-MoU damu minn Mejju 2006 sa tard f’Lulju 2006, meta l-partijiet laħqu ftehim dwar il-formulazzjoni provviżorja. Saru ċerti emendi matul Awwissu 2006 u d-dokument finalment ġie ffirmat mill-partijiet kollha fid-19 ta’ Settembru 2006, li jikkonferma d-deċiżjoni ta’ Dell li tinvesti fil-Polonja.

(185) L-awtoritajiet Pollakki pprovdew kopja tad-dokument intern ta’ Dell li ġie ppreżentat lill-Bord tad-Diretturi u li jikkonferma d-deċiżjoni li tinvesti f’Łódź. Id-dokumenti huma datati s-6 ta’ Settembru 2006, sa liema data l-formulazzjoni tal-MoU kienet diġà ġiet adottata mill-partijiet.

Kummenti tal-kompetitur

(186) Il-kompetitur isostni li l-għajnuna hija nieqsa minn kwalunkwe effett reali ta’ inċentiv u jemmen li Dell naqset li turi li l-għajnuna tipprovdi xi inċentiv reali li tibdel l-imġiba tagħha fiż-żmien meta l-Polonja oriġinarjament qablet li tappoġġa l-investiment tagħha. Il-kompetitur isostni li minħabba l-pożizzjoni ġeografika ċentrali tal-Polonja u d-disponibbiltà ta’ forza tax-xogħol stabbli, kellha suċċess kbir fl-attrazzjoni ta’ investiment dirett barrani, u li għalhekk Dell kienet qiegħda ssegwi triq ekonomika loġika li kienet ser issegwi mingħajr kwalunkwe għajnuna mill-Istat. Il-kompetitur isemmi li mill-aħħar kwart tal-2007 il-kundizzjonijiet tas-suq inbidlu b’mod konsiderevoli wara l-emerġenza tan-netbooks, biex b’hekk tiġi mminata l-bażi loġika tal-investiment ta’ Dell fil-produzzjoni ta’ desktops, notebooks u servers.

Osservazzjonijiet tal-Polonja dwar il-kummenti mill-kompetitur

(187) Fit-tweġiba tagħhom datata t-22 ta’ April 2009, l-awtoritajiet Pollakki jindikaw li huma ssottomettew provi ekonomiċi dettaljati dwar għaliex l-għajnuna kienet tinkludi effett ta’ inċentiv meta Dell iddeċidiet li tistabbilixxi l-impjant f’Łódź fl-2006. Huma jsostnu li l-kompetitur jikkontradixxi lilu nnifsu f’bosta modi: huwa beda billi allega li Dell kienet ser timplimenta l-investiment fil-Polonja anki mingħajr għajnuna iżda jkompli jgħid li issa li l-kundizzjonijiet tas-suq inbidlu Dell probabbli ma kinitx ser tkompli bid-deċiżjoni tagħha li tibni impjant. L-awtoritajiet Pollakki jindikaw ukoll li s-sottomissjoni mill-kompetitur tonqos milli ssemmi għaliex il-kondizzjonijiet tas-suq preżenti huma rilevanti għall-analiżi ta’ effett ta’ inċentiv relatata ma’ deċiżjoni ta’ investiment li ttieħdet fl-2006.

(188) L-awtoritajiet Pollakki jindikaw li l-ebda wieħed mill-kummenti tal-kompetitur ma huwa rilevanti meta wieħed jevalwa jekk l-għajnuna tinkludix effett ta’ inċentiv. Għall-awtoritajiet Pollakki, l-unika kwistjoni rilevanti hija jekk l-investiment kienx ikun lokalizzat x’imkien ieħor kieku ma ngħatatx l-għajnuna.

Analiżi u konklużjoni

(189) Rigward il-kummenti tal-kompetitur, il-Kummissjoni tinnota li dawn mhumiex rilevanti għal evalwazzjoni tal-effett ta’ inċentiv fit-tieni xenarju, skont liema l-effetti tal-għajnuna għandhom ikunu kkunsidrati fir-rigward tal-preferenza tas-sit tiegħu fir-reġjun fil-mira minflok f’reġjun ieħor. Barra minn hekk, ir-rimarki dwar bidliet sussegwenti fil-kundizzjonijiet tas-suq mhumiex rilevanti għall-evalwazzjoni ta’ deċiżjoni ta’ investiment preċedenti.

(190) Fir-rigward tal-paragrafu 23 tal-Komunikazzjoni Gwida, il-Kummissjoni tinnota li l-awtoritajiet Pollakki pprovdew prova ċara, kif intwera fil-Premessi 183-185, li l-għajnuna kellha impatt reali fuq l-għażla ta’ fejn għandu jiġi lokalizzat l-investiment, minħabba li d-deċiżjoni ta’ Dell li tillokalizza f’Łódź ittieħdet biss wara li l-kumpanija kienet laħqet ftehim mal-awtoritajiet Pollakki dwar il-kundizzjonijiet tal-għajnuna li jaffettwaw l-aspetti ekonomiċi u finanzjarji tal-implimentazzjoni tal-proġett f’dak is-sit.

(191) Fir-rigward tal-paragrafu 25 tal-Komunikazzjoni Gwida, il-Kummissjoni tinnota li l-awtoritajiet Pollakki pprovdew prova tal-effett ta’ inċentiva tal-għajnuna billi pprovdew dokumenti tal-kumpanija u studju li juri li sar tqabbil bejn l-ispejjeż u l-benefiċċji ta’ lokalizzazzjoni fir-reġjun assistit ikkonċernat u dawk ta’ lokalizzazzjoni f’reġjun alternattiv (Nitra, Slovakkja). Il-Kummissjoni tikkunsidra li x-xenarju komparattiv ippreżentat mill-awtoritajiet Pollakki huwa realistiku.

(192) L-awtoritajiet Pollakki jindikaw li d-deċiżjoni li l-proġett jiġi lokalizzat f’Łódź ittieħdet wara d-deċiżjoni tal-Gvern Pollakk li jagħti għajnuna lil Dell sabiex tikkumpensa għall-iżvantaġġi ekonomiċi assoċjati mal-lokalizzazzjoni f’Łódź u l-iżvantaġġi u l-ispejjeż relatati meta mqabbla mas-sit alternattiv ikkunsidrat f’dak iż-żmien. Fir-rigward tal-paragrafi 21 u 28 tal-Komunikazzjoni Gwida, il-Kummissjoni tikkunsidra għaldaqstant li l-għajnuna għenet sabiex tibdel l-imġieba tal-kumpanija ben